Bugarska se sprema da pređe na evro, Rumunija opet odlaže planove | EurActiv Serbia\nDok Bugarska aktivno radi na tome da za tri godine zameni nacionalnu valutu evropskom, Rumunija odlaže planove jer prvo mora da sredi makroekonomsku situaciju dodatno pogoršanu zbog korona krize.\nBugarska će doneti nacionalni plan za uvođenje evra sa detaljima mera koje treba da preduzmu vlasti i poslovni sektor radi uspešnog usvajanja zajedničke evropske valute.\n"Očekujemo da naša zemlja uđe u zonu evra 2024. Glavni zadaci bugarske vlade na tom putu odnose se na sprovođenje daljih obaveza nakon što je Bugarska ušla u Mehanizam ERM II u julu 2020. godine", rekao je bugarski ministar finansija Kiril Ananiev, preneo je Euraktiv Bugarska.\nUspešno članstvo u zoni evra zahteva dobru pripremu sektora biznisa i javnosti kako bi se obezbedila glatka i brza tranzicija sa plaćanja u levima na ona u evrima.\n"Intenzivno radimo kako bismo ispoštovali vremenski okvir i postavljeni minimalni period u ERM II. U ovom trenutku nema ozbiljne opasnosti da nećemo ispuniti neke od obaveza. Naravno, ispunjavanje Mastrihtskih kriterijuma zavisi od parametara koje formiraju članice zone evra i koje je teško predvideti u sadašnjoj neizvesnoj situaciji", rekao je Ananiev.\nMinistar je rekao i da je pandemija korona virusa šok za svetsku i evropsku ekonomiju, uključujući bugarsku.\n"Socio-ekonomske posledice (pandemije) su ozbiljne ali verujem da neće biti faktor da se produži naš boravak u ERM II", istakao je Ananiev.\nKako je dodao, Bugarska će zadržati fiskalnu održivost i upravljaće svojim javnim finansijama disciplinovano i mudro, kao što je to radila više od 20 godina.\nRumunija opet odložila priključenje zoni evra\nRumunska vlada je pak ponovo odložila rokove za ulazak u zonu evra pozivajući se na debalans makroekonomskih indikatora zbog pandemije.\nTrenutno Rumunija ne ispunjava kriterijume za ulazak u zonu evra i mere za podsticaj ekonomije za vreme pandemije već su povećale makroekonomske debalanse, preneo je Euraktiv Rumunija.\nMeđutim, zemlja je imala veliki deficit i pre nego što su registrovani prvi slučajevi zaražavanja korona virusom i Evropska komisija je pokrenula postupak zbog prekomernog deficita.\nKomisija je saopštila da neće preduzimati dalje korake u tom postupku zbog vanredne situacije ali će nastaviti da prati stanje i traži korektivne mere da se fiskalna situacija dovede "na održiv put".\nPored toga, u sadašnjim okolnostima se očekuje brzi rast rumunskog javnog duga a inflacija je među najvišim u EU.\nDa se prelazak na evro odlaže, objavljeno je nedavno u dokumentu ministarstva finansija u kome se navodi da će se vlada na prvom mestu usmeriti na obnovu makroekonomskog balansa i borbu protiv pandemije. Kako se dodaje, vlada će kasnije napraviti novi raspored za priključenje zoni evra.\nVlada desnog centra, koja je preuzela dužnost krajem 2020, saopštila je da će se u kratkoročnom do srednjeročnom periodu koncentrisati na korišćenje fondova za oporavak i izdržljivost. Istovremeno će se fokusirati i na povezane reforme za poboljšanje kvaliteta života i doprinos održivom razvoju.\nPrethodna socijalistička vlada je 2019. objavla kalendar delovanja sa ciljem da Rumunija 2024. sa leja pređe na evro.\nIzvor: EURACTIV.bg, EURACTIV.ro


Jubilarni XX Međunarodni i X Memorijalni džudo turnir „Željko Nikolić 2017“ za poletarce, mlađe pionire i kadete održan je 1. oktobra u SC „Đorđe Predin Badža”. Učestvovalo je 322 takmičara iz 48 klubova iz 8 država, Bosne i Hercegovine, Mađarske, Slovačke, Slovenije, Crne Gore, Češke, Hrvatske i Srbije. Promoteri turnira bili su bečejski olimpijci Marko Tomićević i Marko Novaković.\nNajuspešnija ekipa u konkurenciji poletaraca je JK „Turija“, poletarki JK „Srpski soko“ iz Zvornika, mlađih pionira OJK „Beograd“, mlađih pionirki LSK „Laćarak“, kadeta JK „Rakovica“, kadetkinja TSK „Temerin“, a ukupni pobednik bio je JK „Rakovica“ iz Beograda.\nBečejski Džudo klub „Mladost“ je imao 17 takmičara, a najuspešniji su bili poletarka Nevena Grbić u kategoriji +43 kg koja je osvojila bronzanu medalju, kao i mlađa pionirka Una Ivanišević (52 kg), Leon Benkovič (55 kg) i kadet Aleksandar Stojkov u kategoriji + 90 kg.\nU Beogradu je 7. oktobra održan 32. Memorijalni džudo turnir „Milić Rašović-Migo“ za poletarce i mlađe pionire na kom je učestvovalo 480 takmičara iz 60 klubova Crne Gore, Hrvatske i Srbije. Od bečejskih takmičara najuspešniji su bili poletarci Danijel Stupar do 22 kg i Nevena Grbić +43 kg, osvojivši bronzane medalje.\nViše iz ove kategorije « I b liga Srbije (m): Dubočica na startu\tSerbian Cadet & Junior Open: Tri zlata Radmili Tominjak »


PRIMARNI ILI SEKUNDARNI IZVOR PRIHODA: U Srbiji onlajn radi oko 74.000 radnika : Nadlanu.com\nPRIMARNI ILI SEKUNDARNI IZVOR PRIHODA: U Srbiji onlajn radi oko 74.000 radnika\nObjavljeno 8. jun 2021. / 12:30:21\nU Srbiji je na onlajn platformama angažovano oko 74.000 radnika, rezultat je prvog nacionalnog istraživanja o broju radnika na internetu koji rade preko globalnih digitalnih platformi u Srbiji, a koje je predstavio Centar za istraživanje javnih politika.\nTo je više od broja svih registrovanih radnika koji rade u sektoru informisanje i komunikacije (67.481) ili gotovo duplo više od svih radnika koji rade u sektoru finansijskih delatnosti i delatnosti osiguranja u Srbiji (43.849), kažu u Centru za istraživanje javnih politika, navodi se na sajtu Biznis.rs.\nKako se dodaje, prema rezultatima istraživanja Gigmetra iz februara 2021. godine u odnosu na oktobar 2020. godine, globalna tražnja za onlajn radnicima se oporavila, ali je i konkurencija povećana zbog sve većeg broja digitalnih radnika kojima je to primarni ili sekundarni izvor prihoda.\nU najnovijem izdanju Gigmetra, uzorkom je obuhvaćeno ukupno 8,469 ispitanika što je najveći do sada analizirani broj radnika, navodi se i dodaje da rezultati pokazuju da je u februaru radilo 23,3 odsto radnika u odnosu na 44,8 odsto onih koji su bili aktivni u oktobarskom merenju.\nDodaje se da postoji čvrsta regionalna struktura kada je reč o lokacijama na kojima digitalni radnici žive i rade.\nTRAŽE REŠENJE SVOG STATUSA: Frilenseri sutra predaju zahtev…\nU Srbiji 50.000 frilensera: Zarade iznad 2.000 evra mesečno\nOko 65 odsto online radnika u Srbiji nalazi se u administrativnim centrima u posmatrana četiri regiona - Beograd, Novi Sad, Niš i Kragujevac.\nKako se navodi, Beograd ima tri puta više radnika od Novog Sada, Novi Sad dva puta više od Niša, a Niš skoro tri puta više od Kragujevca.\nPrecizira se da žene koje se u našoj zemlji bave online poslovima čine 34,2 odsto ukupne populacije digitalnih radnika, iako njihov udeo tokom vremena beleži blagi pad.\nIzmeđu ostalog, navodi se i da je prosečna cena radnog sata frilensera u Srbiji zabeležila blagi rast i da u najnovijem merenju iznosi 19,2 dolara, dok je medijalna cena rada ostala na istom nivou kao i u prošlom merenju - 15 dolara.\nTime je, dodaje se, i jaz između srpskih digitalnih radnika i radnica u odnosu na globalni prosek ostao isti kao i u prethodnom merenju, jer je u Sjedinjenim Americkim Državama medijalna cena rada frilensera 20 dolara.\ndigitalni radnicifrilenserionlajn radnicionline poslovi\nTESTIRANO VIŠE OD 4.000 GRAĐANA: U Srbiji 186 novih slučajeva koronavirusa, preminule…\nSTRUČNJACI OTKRIVAJU: Majmunske boginje se ne prenose lako, nema razloga za strah\nHOSPITALIZOVANO 225 OBOLELIH: U Srbiji 247 novih slučajeva koronavirusa, preminule…\nČIST RAČUN - DUGA LJUBAV: U Srbiji predbračni ugovor postaje veoma popularan\nMRŠ, SELJAČINA SI BIO I OSTAO: Dalila Dragojević i Filip Car…


Rasadi na udaru evropskih propisa (SRB) – ePoljoMagazin\nRasadi na udaru evropskih propisa (SRB)\nGodišnje se u rasadnicima kompanije ,,Fruti Komerc” u Velikoj Drenovi proizvede pet miliona sadnica voća, ruža i loznih kalemova za naše , ali i tržišta tridesetak zemalja sveta. Trećina proizvodnje izvozi se u Evropu . Za sada kažu bez problema, jer su standardi sa Evropskom Unijom usklađeni još 2006. te godine.\nMile Ivanović, ruovodilac prizvodnje sadnog materijala ,,Fruti Komerc” kaže: ,, Mi smo morali da uvezemo bazne sadnice podloga za proizvodnju voća, takođe smo uvezli i lozne podloge i okalemljene sorte od kojih smo formirali naše matične zasade iz kojih sada koristimo repromaterijal i proizvodimo sadnice potpuno identične kao sadnice iz Evropske Unije.Šta to znači. Znači da mi imamo sertifikovane sadnice, važeće i u svetu i ispitane i proverene sa njihove strane”.\nPored toga, naši rasadničari pozicioniraju se u Rusiji, na tržištima Azije i Afrike, a u perspektivi su im Kina i Indija.Ipak, naglašavaju da je Evropska unija zahvalan kupac.\nDosije za sadni materijal u čiju izradu su osim stručnjaka uključeni i naši proizvođači, je u Briselu. Na odgovor ili eventualno odlaganje primene propisa na najmenje godinu dana, samo u Rasinskom Okrugu čeka 140 firmi i 10 000 rasadničara.\nKategorija: Voćarstvo i povrtarstvo Tagovi: poljoprivreda, rasadnicari, sadnice, vesti, zasadi voća


SAVETOVALIŠTE ZA VTO U KRAGUJEVCU - Šansa za Roditeljstvo\n60 godina rada Zavod za zdravstvenu zaštitu radnika obeležio je otvaranjem Savetovališta za vantelesnu oplodnju, jedinstvenim u Srbiji, namenjeno pružanju psihološko-socijalne podrške parovima koji nastoje da se ostvare kao roditelji.\nOvo je prvo državno savetovalište za psihosocijalnu podršku parovima u procesu vantelesne oplodnje koje, pored uspostavljanja podrške i poverenja, ima zadatak da zajedno sa korisnicima postigne unapređenje bračnog odnosa kod parova koji se suočavaju sa neplodnošću.\nU svrhe psihosocijalne dijagnostike oni koriste intervju, kao i testove koji im pomažu da što bolje upoznaju korisnike. Na prvoj seansi, cilj je da se sa korisnicima upoznaju i da definišu svrhu dolaska ali i da postave jasan plan daljeg rada. Sve usluge su potpuno besplatne za sve građane.\nPrema podacima Svetske zdravstvene organizacije, kod 30 % parova, uglavnom žena, koji su imali bezuspešnu vantelesnu oplodnju, javlja se depresija. Zato je veoma značajno otvaranje Savetovalište za VTO, gde će stručna pomoć biti pružena parovima koji ulaze u ovaj proces, a posebno će značiti parovima kod kojih je VTO bila bez uspeha.\nU borbi za stvaranje potomstva je između 10 do 15 % parova, a dokazano je da je procenat uspešnosti u centrima gde postoji ova usluga veći u odnosu na sredine gde nema psiho-socijalane podrške.\nNadamo se da će se ova usluga sistemski uvesti u sve veće gradove na nivou Srbije. Psihološka potpora parovima je potrebna i važna isto koliko i primena svih medicinskih postupaka u procesu VTO.\nOtvaranje Savetovalište za VTO pri Zavodu za zdravstvenu zaštitu radnika podržao je i grad Kragujevac.\nUkoliko želite da se javite savetovališu u Kragujevcu možete ih kontaktirati na: 065/883-6009 ili na 034/617-0235\nSAVETOVALIŠTE ZA VTO U KRAGUJEVCU was last modified: November 13th, 2019 by Sandra


Vučić: Upozoren sam, ako uvedemo vojsku na Kosovo ulazimo u sukob sa NATO-om\nPredsednik Srbije Aleksandar Vučić izjavio je da je više puta sa visokih međunarodnih adresa upozoren na posledice eventualnog pokušaja ulaska srpske vojske ili policije na Kosovo:\n„Više sam puta dobio nedvosmisleno upozorenje, ne bih to nazvao težom rečju `ukoliko biste pokušali da uđete svojom vojskom na Kosovo, svojom policijom na na Kosovo na bilo koji način NATO bi to tretirao kao neprijateljski akti bili biste u sukobu sa najmoćnijom silom na svetu`”, kazao je Vučić dodavši da to govori “zbog naroda u Srbiji”.\nPredsednik Srbije kaže da nije optimista po pitanju predstojećih razgovora sa predstavnicima Prištine u Briselu, ali da Beograd neće odustati od dijaloga, jer je razgovor jedino rešenje do kompromisa.\n"Predstoje nam razgovori u Briselu. Nisam optimista, ali će Srbi da ulože napore da se dođe do kompromisa", rekao je Vučić novinarima u Srpskoj akademiji nauka i umetnosti nakon otvaranja dvodnevne međunarodne konferencije antikorupcijskog portala "Pištaljka".\nOn je naveo da je zabrinut zbog učestalih napada na Srbe na Kosovu proteklih dana, dodajući da je reč o kampanji zastrašivanja tamošnjeg srpskog naroda za koju ne zna da li je naredio neki lokalni ili viši funkcioner.\n"Do sada smo uspeli da sačuvamo mir i stabilnost, ali to postaje sve teže jer Albanci postaju sve nervozniji", kazao je Vučić.\nUpitan o završetku mandata misije Euleks na Kosovu, Vučić je rekao da će ostati predstavnici Euleksa na Kosovu, ali da to neće baš tako da kažu kako se ne bi zamerili prištinskim vlastima.\n"Mi smo se nadali da će oni obavljati svoj posao uvek profesionalno, ali to nije uvek bilo na najvišem nivou", ocenio je on i dodao da je država u prošlosti napravila veliku grešku prihvatajući da se Euleksu obezbedi da obavljaju njihovu funkciju na Kosovu bez da Srbija dobije nešto i da je trebalo da se insistira na rezoluciji 1244.\nTo su grešeke prošlosti to se sada ne može promeniti, smatra Vučić.\nPredsednik Srbije je ocenio na antikorupcijskoj konferenciji da su uzbunjivači preko potrebni Srbiji i dodao da oni ne narušavaju već štite sistem.\nVučić je posle otvaranja međunarodne konferencije antikorupcijskog portala "Pištaljka" rekao da je zadovoljan što je Srbija pre tri godine krenula sa primenom Zakona o zaštiti uzbunjivača.


Na leto ove godine biće raspisan tender za izgradnju autoputa Sarajevo-Beograd, saopšteno je iz Predsedništva BiH nakon jučerašnjeg sastanka predsedavajućeg Predsedništva BiH Bakira Izetbegovića i predsednika Turske Redžepa Tajipa Erdogana.\nIzetbegović je potvrdio da su delegacije BiH i Turske razgovarale o najznačanijem projektu, a to je izgradnja autoputa, tzv. prstena, koji vodi za Beograd preko Tuzle i Bijeljine i vraća se preko Požege i Višegrada u BiH.\n-Pošto frekvencija saobraćaja preko Goražda nije dovoljno jaka, u tom delu Bosne planiramo jeftiniju varijantu izgradnjom brzog puta, a već tokom leta raspisaće se tender za autoput od Sarajeva do Beograda koji će odrediti potencijalne graditelje ovog kapitaln og projekta, rekao je Izetbegović.\nTurski predsednik je dodao da je autoput Sarajevo - Beograd izuzetno zahtevan projekat zbog geogradskog položaja te da je procenjena njegova vrednost nešto iznad tri milijarde eura.\nOn je dodao da to neće moći da se realizuje bez Exim banke koja će, verovatno, finansirati izgradnju autoputa izmedju glavnih gradova Srbije i Bosne i Hercegovine sa 85 procenata.\n-Kad se završi ovaj projekat ceo Balkan će imati veliku korist i razloge za zadovoljstvo. Projekat će sam sebe vrlo brzo isplatiti, rekao je predsednik Turske.\nFoto: Blic r.s.


Vip uspešno unapredio mrežu u Beogradu, a radovi širom Srbije gotovi do kraja oktobra - Na Vidiku Magazin\nMagazin\tTehnikaMobini telefoni\tVip uspešno unapredio mrežu u Beogradu, a radovi širom Srbije gotovi do kraja oktobra\nby Administrator 24. septembra 2014.\nVip mobile je uspešno završio unapređenje svoje mreže u Beogradu na 340 lokacija, a do kraja oktobra će biti završeni radovi i uostatku Srbije. Ukupna vrednost projekta,koji obuhvata 21 grad i više od 550 lokacija, je 23 miliona evra. Modernizovana mreža Vip korisnicima obezbeđuje veću pokrivenost signalom na otvorenom i unutar objekata, i bolji kvalitet razgovora. Takođe, operater postavlja i više od 320 novih 2G i 3G baznih stanica duž glavnih saobraćajnica i u manjim mestima pa će korisničko iskustvo biti značajno unapređeno u celoj zemlji, uz brži internet na mobilnim uređajima.\nNakon četvoromesečnih radova u glavnom gradu, modernizacija mrežne opreme uređajima najnovije generacije obavljena je na svih 340 planiranih lokacija na teritoriji Čukarice, Rakovice, Voždovca, Grocke, Zvezdare, Palilule, Savskog Venca, Starog grada, Vračara, Novog Beograda, Surčina i Zemuna. U unutrašnjosti Srbije, radovi su uspešno obavljeni u Pančevu, Valjevu, Šapcu, Požarevcu, Smederevu, Vranju, Pirotu, Boru i Zaječaru.Do kraja oktobra mreža biti unapređena i u Nišu, Jagodini, Ćupriji, Paraćinu, Kragujevcu, Novom Pazaru, Kruševcu, Kraljevu, Čačku i Užicu.\n,,Vipova mrežna oprema spremna je da podrži mrežu 4. generacije (LTE) i ispunjava najviše međunarodne i domaće tehnološke i ekološke standarde. Modernizovana Vip mreža je osnov za uvođenje novih, inovativnijih usluga za naše korisnike i obezbeđuje im vrhunsko iskustvo u korišćenju mobilnih uređaja’’, izjavio je Dejan Kastelic, direktor/CTO u Vip mobile.\nVip mobilevip mobilna mrezavip mrezaVip operaterVip telefoni


Brnabić: Važno da EU da pozitivan signal i drugima u regionu – Studio B\nBrnabić: Važno da EU da pozitivan signal i drugima u regionu Tanjug\nObjavljeno: 26.10.2021. 18:34 Izmenjeno: 27.10.2021. 09:44\nČlanstvo u Evropsku uniju strateški je cilj Srbije, izjavila je premijerka Ana Brnabić na onlajn samitu pod nazivom „Njena moć“ u organizaciji časopisa Foreign Policy i istakla da je važno da i druge zemlje regiona napreduju na evropskom putu.\nBrnabić je kazala da je za stabilnost regiona od velike važnosti da Evropska unija da pozitivan signal i drugim zemljama Zapadnog Balkana, posebno Severnoj Makedoniji i Albaniji.\n„To je važno za stabilnost, integracija Zapadnog Balkana je u interesu EU, zemalja u regionu, svih nas“, poručila je Brnabić.\nKomentarišući poslednji Izveštaj Evropske komisije o napretku Srbije u evrointegracijama, premijerka je kazala da je prepoznat napredak naše zemlje u svim oblastima.\nPosle više godina Srbija ima tako pozitivan Izveštaj i preporuku Evropske komisije da se otvore dva klastera, ukazala je Brnabić i dodala da se sada radi sa svakom državom članicom individualno jer od njih zavisi da li će na Međuvladinoj konferenciji biti otvorena ta dva klastera.\nBrnabić ističe da Srbija nastavlja sa reformama i to ne samo zbog evrointegracija, već i zbog napretka celog društva u Srbiji.\nPremijerka Srbije Ana Brnabić ocenila da je proces digitalizacije u našoj zemlji bio od velikog značaja u suočavanju sa posledicama prouzrokovanim virusom korona.\nBrnabić je na onlajn samitu pod nazivom „Njena moć“ u organizaciji časopisa Foreign Policy kazala da su mnoge državne institucije za vreme pandemije uspele da funkcionišu upravu zahvaljujući elktronskom servisu eUprava.\nIstakla je i da je na taj način omogućeno da đaci u Srbiji pohađaju školu bez prekida i to tako što je organizovana onlajn nastava.\n„Veoma nam je pomoglo u kampanji vakcinacije. Napravili smo sistem na kojem su građani mogli u potpunosti da sve odrade vezano za vakcinaciju, omogućili smo elektronsko prijavljivanje i onda smo ih podsećali za revakcinaciju, kao što radimo i sada za treću, odnosno buster dozu“, kazala je premijerka.\nRazgovor sa premijerkom vodila je urednica Foreign Policy Ejmi\nMakinon koju je interesovalo i na koji način se Vlada Srbije suočila sa problemom odlaska mladog školovanog kadra iz zemlje.\nBrnabić kaže da je Vlada učinila napore kako bi podržale te ljude da se vrate u zemlju i u tom smislu navodi da su uvedene poreske olakšice za kompanije koje zapošljavaju naše ljude iz dijaspore.\n„Pružamo ljudima iz dijaspore podršku da se vrate u zemlju i vidimo da se to dešava, ali problem odliva mozgova i dalje postoji, samo u mnogo manjoj meri“, kazala je premijerka Srbije.\nBrnabić je govorila i o položaju žena u društvu u Srbiji i u tom smislu navela da žene sve više zauzimaju važna mesta u vođenju zemlje, na državnom nivou, ali i na lokalnom.\nIpak, kako kaže, i kroz reforme pravosuđa se radi dosta kada je reč o borbi protiv nasilja nad ženama, ali i u ostvarivanju osnovnih prava žena.\n„To je ozbiljno pitanje i za rešavanje svih problema u vezi toga potrebno je vreme“, navela je Brnabić.\nDodala je da je za vreme pandemije virusa korona u Srbiji primećen porast nasilja, ali i psihosomatski problemi poput napada panike, depresije i to ne samo kod žena, već u celoj populaciji.\nNe poričemo zločin u Srebrenici\nPremijerka Ana Brnabić istakla je, na onlajn samitu pod nazivom „Njena moć“ u organizaciji časopisa „Forin polisi“, da Srbija ne poriče da se u Srebrenici dogodio strašan zločin, ali ne može da prihvati da se to karakteriše kao genocid.\n„Srbija je uradila sve što je u njenoj moći da pomogne Tribunalu u Hagu da donese presudu o tom zločinu“, kazala je Brnabić.


Minijaturni stan koji funkcioniše kao veliki prostor - Moj Enterijer – Kupatila, Nameštaj, Kuhinje, Garniture...\nPokretni, sklopivi i rasklopivi komadi nameštaja, pretvaraju dnevni boravak od 33 m2 u Njujorku u glavnu spavaću sobu ili trpezariju dovoljnu za komotno smeštanje do 10 gostiju...\nGraham Hil, osnivač popularnog sajta o samoodrživosti, Tree Hugger, redizajnirao je ovaj stan u Njujorku, naselju Soho, kao deo svog projekta LifeEdited, koji cilja ka tome da pokaže koliko dizajn može biti domišljat i iskoristiti najviše od malog prostora. Hil veruje da ovaj prostor od 32,5 m2 funkcionalan kao duplo veći prostor.\nNazvana LifeEdited2, ova stambena jedinica sastoji se od dve različite prostorije, opremljene multifunkcionalnim nameštajem, koji može biti reorganizovan radi ispunjavanja različitih funkcionalnostima, kreirajući trpezarijski, dnevni, spavaći i radni prostor.\nU prvom delu stana, beli modularni blokovi formiraju mesta za sedenje, koja mogu biti postavljena u L obliku kako bi svoje korisnike fokusirala ka televizijskom prijemniku ili pomerani okolo formirajući klupe u pratnji trpezarijskog stola. Ovaj mali drveni sto smešten sa strane, može proširiti svoju ploču i otkrivajući dodatne nogare, komotno smestiti deset gostiju.\nOva soba takođe može biti transformisana i u spavaću sobu. Krevet se razvija iz površine belih elemenata za odlaganje stvari, koje putuju duž jednog zida, dok su vrata ovih plakara sa jedne strane otvorena kako bi formirale bočne sotlove oivičene tamnijim drvetom.\nSlične fleksibilne karakteristike uključene su u dodatnoj prostoriji, gde veliki sto može biti oboren sa zida kako bi kreirao kućnu kancelariju ili pult za služenje pića, sa mestima za odlaganje stvari iznad njega. Prostirka na radnoj ploči stola može biti korišćena kako bi se ovaj nameštaj zaštitio od prolivanja tečnosti.\nStan je projektovan kao jednokrevetni, ali sedišta u „dnevnom prostoru“, mogu biti pretvorena u sekundarnu prosotriju namenjenu smeštanju gostiju. Zakrivljene sekcije pregrada mogu biti izvučene i podeliti prostor radi veće privatnosti, kada je ona potrebna.\nPROČITAJTE SLEDEĆI TEKST: Mali savremeni stan organizovan u kutijama


Dačića krive za „senzacionalno izveštavanje“ o aferi „kraba“\nNisu krivi lekari, već mediji i MUP!\nMinistar policije Ivica Dačić glavni je krivac za širenje panike i straha među građanima povodom hapšenja lekara Instituta za onkologiju, najupečatljivija je „lekcija“ koja se juče mogla izvući iz izlaganja učesnika tribine UNS-a „Afera kraba: Lekcije za novinare, lekare i policiju“.\nIskoristivši priliku da se izvini javnosti zbog svojih „nervoznih nastupa“ u poslednje vreme, ni ministar zdravlja Tomica Milosavljević nije našao razumevanje za Dačićeve izjave u javnosti, prema kojima se lekari sumnjiče da su prepisivali veće doze citostatika.\n- Svako treba da odgovora za ono što je izjavio - poručio je Milosavljević, dodavši da je od Dačića već dobio izvinjenje što ga nije obavestio o hapšenju direktora Instituta za onkologiju i radiologiju Srbije Nenada Borojevića i njegovih saradnika, već je o tome obavešten iz medija.\n- Koristim ovu priliku da se lično izvinim za pojedine sopstvene nervozne nastupe. Razlog tome je što sam čovek koji se istinski bori da se popravi situacija u zdravstvu i u jednom trenutku mi se činilo ne samo da to niko ne uvažava, nego da ni ne želi da razume - rekao je Milosavljević, ali, kao i uvek do sada, smatra da ništa od afera ne spada u domen njegove odgovornosti.\n- Činim sve da zakonskim regulativama maksimalno uredimo oblast zdravstva. Ali ne može ministar zdravstva da sam izleči bolesno društvo. To je posao za sve nas. I zato vas pozivam da pomognete u sređivanju stanja u zdravstvu.\nZdravstveni radnici i predstavnici medija ocenili su da je tokom izveštavanja o akciji „Kraba“ olakim i nepreciznim formulacijama u medijima stvorena panika među građanima.\nDirektorka Informativnog programa Radio-televizije B92 Sanda Savić posebno je s tim u vezi citirala izjavu Dačića da su lekari pacijentima prepisivali više citostatika nego što je potrebno da bi ostvarili profit.\n- Svi zajedno pali smo na ispitu etike, mnogo je odgovornih, ali najodgovorniji su predstavnici državnih institucija - ocenila je Savićeva i istakla da je „izazivanje panike i širenje lažnih vesti da korumpirani lekari truju pacijente“ zarad lične koristi kažnjivo krivičnim zakonom zatvorskim sankcijama.\nNjenom utisku o Dačićevoj odgovornosti pridružio se i dr Zoran Rakočević sa Instituta za onkologiju i radiologiju Srbije, koji je ocenio da su zbog te „neoprezne“ izjave Dačića „mediji naneli mnogo štete ugledu lekara i Institutu za onkologiju“ i izazvali strah među roditeljima obolele dece.\nNovinar frankfurtskih „Vesti“ Tomislav Zečević bio je još oštriji, ocenivši da je Dačić „upalio bombu“ senzacionalizma i skandalizovanja“ ovog slučaja.\n- Nije mi jasno zašto zbog ovoga ministar zdravlja nije na vladi pokrenuo pitanje odgovornosti Dačića - zapitao je Zečević.\nTomica ćuti o aferi u Kamenici\nUpitan o trgovini sa listama čekanja za radioterapiju u Institutu za onkologiju Vojvodine (IOV), ministar Milosavljević rekao je da ne želi da otvara tu temu jer bi to bilo „zamaranje ovog skupa“. On je pozvao bivšu gradsku sekretarku za zdravstvo Draganu Jovanović, koja mu je postavila to pitanje, da dođe u ministarstvo da porazgovaraju o dešavanjima u toj ustanovi.\n- Pozivam vas da dođete u ministarstvo da porazgovaramo o tome, ali se plašim da nećete doći, kao što niste dolazili na sastanke komisije koja je odlučivala o nabavkama citostatika čiji ste član - rekao je Milosavljević. Jovanovićeva je odgovorila da nije dolazila na te sastanke jer su se citostatici nabavljali kao na pijaci i pisanim putem je zatražila od državnih zvaničnika da se ispita odgovornost zdravstvenih vlasti zbog trgovine tim listama u IOV.


Crna Gora za lečenje raka u 2018. potrošila 20 miliona evra - Svet - Dnevni list Danas\nPočetna » Svet » Crna Gora za lečenje raka u 2018. potrošila 20 miliona evra\nCrna Gora za lečenje raka u 2018. potrošila 20 miliona evra\nU Crnoj Gori je prošle godine na lekove potrošeno 85, 6 miliona evra, pri čemu je najviše novca otišlo na medikamente koji se koriste za lečenje kancera, antineoplastici i imunomodulatori, ukupno 20,5 miliona.\n0Piše: RTCG 31. jula 2019. 09.40\nFoto: EPA/ JOCEHN LUEBKE\nTo pokazuju podaci iz Agencije za lekove i medicinska sredstva te zemlje, u kojima se precizira da je u iznos od 85,6 miliona uračunata ukupna potrošnja svih lekova, uključujući i one koji nemaju definisanu ATC klasifikaciju, odnosno, homeopatski, herbalni lekovi, kao i oni lekovi koji nemaju definisanu dnevnu dozu (D D D), a njihova ukupna potrošnja iznosi 342.614 evra.\n„Prema podacima dobijenim od Fonda za zdravstveno osiguranje Crne Gore, za potrebe javnih zdravstvenih ustanovau Crnoj Gori, za lekove koji su nabavljeni na teret sredstava Fonda u 2018. godini izdvojeno je 59.384.849 evra, što predstavlja 69,32 odsto od ukupno utrošenih sredstava za lekove u Crnoj Gori tokom prošle godine“, navode u Agenciji, preneo je Dan.\nPreciziraju da su za lekove koji deluju na bolesti digestivnog sistema i metabolizma potrošena 11,3 miliona, za lečenje bolesti krvi i krvotvornih organa 10,2, koji deluju na kardiovaskularni sistem 9,6, antiinfektivne medikamente 7,7, a za lekove koji deluju na nervni sistem 6,6 miliona evra.\nCrna Gora, kancer, lekovi\nCrna Gora: Za misiju u Avganistanu godišnje dva miliona evra


Rade Bulatović, ambasador Srbije u Ukrajini\n"Rade Bulatović će se najverovatnije naredne nedelje ili uskoro vratiti u Ukrajinu", pojasnio je Dačić za RTS.\nKomentarišući situaciju sa ukrajinskim ambasadorom, koji je rekao da čeka 14 meseci da ga srpski šef diplomatije primi, Dačić je rekao da strani ambasadori u Srbiji preteruju "koristeći našu gostoljubivost".\n"Naložio sam da se napravi pregled koji ministar spoljnih poslova u svetu je primio naše ambasadore. Od 70 ambasada, koje imamo u svetu, 26 njih ministar nijednom nije primio, 18 je primio samo jednom", rekao je Dačić.\nOn je naglasio da prima stalno strane ambasadore, ali da ukrajinski ambasador ne sme da deli lekcije Srbiji, ali ni bilo koji drugi, ni sa zapada, ni sa istoka.\n"Rade Bulatović, koji je ambasador u Kijevu, nikada nije izašao i pričao nešto o njihovoj spoljnoj politici. Oni neka rade svoj posao u skladu sa Bečkom konvencijom", rekao je ministar.\nKako kaže nije se uplašio ni mnogo moćnijih protivnika, niti neprijatelja nego što bi to mogao da bude ukrajinski ambasador.\nSa Ukrajinom, pojašnjava, Srbija treba da razvija dobre odnose, te će za dve nedelje razgovarati u Beču na ministarskom spoljnih poslova Ukrajine na sastanku OEBS-a.\nUpitan da li će razgovarati sa ukrajinskim ambasadorom, on je rekao: "Ne, on dolazi kod zamenika i pomoćnika".


Srpske železnice prevoziće teret od Grčke do Češke › Made-in-Germany.rs\nSrpske železnice prevoziće teret od Grčke do Češke\nPrvi, probni teretni voz između grčke luke Pirej i Češke krenuće početkom marta, a u organizaciji prevoza učestvovaće i Železnice Srbije, u saradnji sa grčkim, makedonskim, mađarskim i češkim železnicama – najavio je generalni direktor ovog preduzeća Dragoljub Simonović nakon učešća na međunarodnoj konferenciji SHIFT 2 RAIL u Atini.\nOn je agenciji „Tanjug“ rekao da će u početku to biti jedan do dva kontejnerska voza nedeljno, u naredne dve godine toliko vozova moglo bi biti dnevno, dok bi u kasnijem periodu svakodnevno moglo da saobraća i do dvadesetak teretnih kompozicija. Kako kaže, u Pireju se nalazi oko četiri miliona kontejnera, a Kineska okeanska transportna kompanija (KOSKO) zainteresovana je da se njihov transport organizuje železnicom do Češke. Simonović je istakao da je dogovor o pokretanju prvog teretnog voza na toj relaciji postignut sa generalnim direktorom Grčkih železnica.\n– Po dve železničke kompozicije sa kontejnerima saobraćaće u početku u pravcu Češke, a prazne ka luci Pirej. Železnice Srbije preduzeće aktivnosti da voz kroz našu zemlju prođe u najkraćem roku i da se vreme zadržavanja na granicama znatno smanji u odnosu na sadašnjih tri sata, kako bi se postigla puna konkurentnost prevoza. Ovaj transport će Železnicama Srbije doneti izuzetno značajne prihode od oko 6.000 eura po teretnom vozu.\nKako bi Pirej postao glavna luka južne Evrope, KOSKO će investirati oko 750 miliona dolara. Kineskoj kompaniji transportovanje robe preko Pirejske luke do Severne Evrope štedi nekoliko dana plovidbe i ogromna finansijska sredstva, pa oni planiraju da u Pireju izgrade dodatno pristanište, čime će se kapaciteti luke povećati na sedam miliona kontejnera godišnje. Prema Simonovićevim rečima, to predstavlja ogromnu šansu da železnica na ovoj relaciji preuzme transportni primat, a Železnice Srbije ostvare velike prihode.\nNa međunarodnoj konferenciji SHIFT 2 RAIL u Atini, razmatrane su mogućnosti javno-privatnog partnerstva za modernizaciju železnice, u okviru kojeg će se upravljati sedmogodišnjim međunarodnim programom istraživanja i inovacija „Horizont 2020“, za povećanje konkurentnosti železničkog sektora u Evropi.\n„Železnice Srbije“ povećale transport ka lukama\nOd MiG na 25/02/2014 / Trgovina / Ostavite komentar\nInternet trgovinu u Srbiji koči zakon


MARKOVIĆ: Tužilaštvo i REM da reaguju zbog vređanja Vučićeve ćerke - Informer\nPoslanik Srpske napredne stranke Aleksandar Marković pitao je danas Posebno tužilaštvo za visokotehnološki kriminal da li će pokrenuti postupak i istragu protiv Sibina Vukadinovića koji je, kaže, na najogavniji način vređao ćerku predsednika Srbije Aleksandra Vučića\nVukadinović je napisao ogavan tvit, kaže Marković i dodaje da zbog toga ne može ni da ga pročita, ali da veruje da je javnost upoznata sa sadržajem.\nMarković je ukazao da je reč o bliskom saradniku Boška Obradovića koga je lider Dveri čak dovodio u parlament.\n- Smatram da je potrebno da tužilaštvo u ovom postupku obuhvati i Boška Obradovića, da se istraži njegova uloga u svemu tome, pogotovo zato što ovo nije prvi put da bliski saradnici Boška Obradovića na najgori mogući način vređaju i prete Aleksandru Vučiću i njegovoj porodici - rekao je Marković.\nPoslanik SNS je komentarisao i dokumentarni film koji je emitovan na TV N1 pod nazivom "Vladalac", koji se bavi predsednikom Srbije i SNS Aleksandrom Vučićem.\nMarković je ocenio da je taj dokumentarac "propagando smeće".\n- Oni to nazivaju dokumentarnim filmom, a zapravo je reč o najgoroj, najprimitivnijoj, najprizemnijoj mogućoj propagandi na kojoj bi i Gebels pozavideo, a koja za cilj ima isključivo širenje mržnje prema Aleksandru Vučiću - rekao je Marković.\nOn je pitao Regulatorno telo za elektronske medije da li će reagovati na hajku TV N1 u cilju zaštite interesa javnosti u oblasti elektronskih medija i zaštite korisnika usluga elektronskih medija, u skladu sa Zakonom o elektronskim medijima, na način primeren demokratskom društvu.\n- Ta televizija, sa inače sumnjivom registracijom, sa sumnjivim dozvolama, sa sumnjivim finansijama, koja 24 sata dnevno, sedam dana u nedelji, vodi kampanju protiv Aleksandra Vučića i SNS, sinoć je dostigla svoj vrhunac u bolesnoj mržnji - rekao je Marković.\nMarković je ocenio da je autor Slaviša Lekić okupio u filmu skoro sve tradicionalne mrzitelje Aleksandra Vučića, a kriterijum mu je, kaže, očigledno bio da pozove one koji su spremni da što jače i vulgarnije napadnu Vučića.\nSNS Tužilaštvo reagovanje REM Aleksandar Marković uvrede na Vučićev račun


Pompeo: Sjeverna Koreja da se ugleda na Vijetnam u odnosima sa SAD - Vijesti.me\nPONOVITI "EKONOMSKO ČUDO"\nAmerički državni sekretar Majk Pompeo pozvao je lidere Sjeverne Koreje da prate put Vijetnama u prevazilaženju neprijateljstava iz prošlosti sa SAD.\nPompeo je pozvao sjevernokorejskog lidera Kim Džong-una da ponovi "čudo" ekonomskog rasta Vijetnama time što će unaprijediti odnose s SAD.\nObraćajući se članovima američko-vijetnamske poslovne zajednica u Hanoju, Pompeo je naglasio da SAD ispunjavaju obećanja data bivšim neprijateljima, prenosi AP.\nOn je dodao da bi iskustvo Vijetnama od kako je ta zemlja normalizovala odnose sa SAD 1995. godine trebalo da bude dokaz za Sjevernu Koreju da su prosperitet i partnerstvo sa SAD mogući, nakon decenija sukoba i nepovjerenja.\nPompeo je prethodno rekao, nakon sastanka sa ministrima spoljnih poslova Japana i Južne Koreje u Tokiju, da ako su zahtjevi koje su SAD postavile Sjevernoj Koreji "gangsterski", onda je i cio svijet takav, prenosi Tanjug.\nPjongjang je optužio SAD da su se ponijele "gangsterski" pri predstavljanju svojih zahtjeva o nuklearnom programu Sjeverne Koreje, čime su demantovali tvrdnje američkog državnog sekretara Majka Pompea koji je rekao da je postigao napredak o ključnim problemima, navodi Rojters.


Novi BMW 2019 Z4 sDrive20i/sDrive30i i 2020 M40i - AutoExclusive - Auto vesti, Novi, Luksuzni, Polovni automobili\nGotovo mesec dana nakon predstavljanja novog BMW Z4 modela, na Pebble Beach Concours d’Elegance događaju, u M40i First Edition varijanti, ostale tri verzije spremne su da krenu put ovlašćenih predstavnika...\nPrvi od ovih modela jeste 2019 BMW Z4 sDrive20i Roadster, dok drugi automobil predstavlja 2019 BMW Z4 sDrive30i Roadster. Poslednji, ali ne i najmanje važan jeste 2020 Z4 M40i varijanta. Ove tri regularne linije stići će na razlčite kontinente uskoro, a kao što samo ime naglašava, 2020 Z4 M40i kupci mogu očekivati tokom sledeće godine. sDrive20i Roadster linija ostaje ekskluzuvna evropska varijanta i neće biti prodavana na severnoameričkom tržištu.\nSnaga ulaznog modela Z4 sDrive20i linije, dolazi iz dvolitarskih jedinica sa četiri cilindra, TwinPower turbo motora, dobrog za 197 ks. Ovaj motor je matiran na osmostepeni automatski menjač, koji šalje svu snagu na zadnju osovinu automobila.\nNešto moćniji sDrive30i dolazi opremljen istovetnim dvolitarskim četvorocilindrašima, ali poseduje sve prednosti nekoliko modifikacija koje snagu dižu na 225 ks i 400 Nm obrtnog momenta. Na otvorenom parčetu puta, ovaj model može ubrzati do stotke iz mesta u okviru od oko 5,2 sekunde.\nNaravno, ne smemo zaboraviti Z4 M40i liniju, a kao i First Edition, njeni modeli dolaze sa trolitarskim turbo inlajn šestocilindrašima, dobrim za 382 ks i 500 Nm obrtnog momenta. Ovo omogućuje automobilima ubrzanje do stotke iz mesta za svega 4,4 sekunde.\nPored različitih motora, M40i dolazi opremljen adaptivnim vešanjem sa elektronski kontrolisanim amortizerima, redizajniranim i usavršenim kočnicama, kao i zadnjim diferencijalom elektronskog zaključavanja. Ovi delovi su opcioni na četvorocilindričnim modelima.\n2019 BMW Z4 sDrive30i modeli stići će na tržitšte tokom marta sledeće godine praćeni M40i jedinicama, dok bi cene tek trebalo da budu objavljene.


koronavirus u grckoj Archives - Turizmo.rs magazin\nTag: koronavirus u grckoj\nGrčka ima klimu i mentalitet kao Italija i Španija, ali je uspela da izbegne scenario koji se u tim zemljama desio kada je reč o epidemiji koronavirusa. Atina je ovih dana neverovatno tiha, a uskim ulicama oko Partenona, koje su uvek prepune turista, sada prolaze samo vlasnici pasa sa svojim ljubimcima. Tako je od kada […]\nTuristicke destinacijekako na letovanje u grckoj posle koronavirusa koronavirus koronavirus u grckoj koronavirus u italiji koronavirus u spaniji mere suzbijanja koronavirusa u grckojLeave a comment\nGrčki lekari procenjuju da bi popuštanje restrikcija zbog pandemije novog koronavirusa u njihovoj zemlji moglo početi u maju, a jula će se verovatno moći i na plažu, preneo je sajt vesti in.gr, uz ocenu da su njihove procene “opimistične”, dok ima onih koji upozoravaju da ni tada život neće biti kao pre pandemije. “Teško je […]\nvesti i korisne informacijekoronavirus koronavirus u grckojLeave a comment\nGrčka zatvorila hotele i turističke objekte do kraja aprila\nTuristički smeštajni objekti u Grčkoj biće privremeno zatvoreni od 15. marta do 30. aprila, odlučila je vlada Grčke kasno u subotu u nastojanju da zaustavi širenje koronavirusa (COVID-19). Prema ministarskoj odluci, sezonski hoteli i odmarališta koja su se već otvorila u Grčkoj moraju privremeno zatvoriti svoja vrata do 30. aprila. Komentarišući današnju odluku vlade, predsednik […]\nvesti i korisne informacijegrcka zatvorene vile zbog koronavirusa grcka zatvoreni hoteli koronavirus u grckojLeave a comment\nGrčka: produžena zabrana do 31. avgusta\nKatastrofalne poplave pogodile Eviju\nKada Krit postane Evija\nSeničić za N1: cene smeštaja u Srbiji skočile 20-30%, sektor turizma najugroženiji


Sportsko udruženje „Centar BVK“ organizovalo turnir u malom fudbalu | Oko Nas\nSportsko udruženje „Centar BVK“ organizovalo turnir u malom fudbalu\n03/07/2016 Oko nas\nSportsko udruženje „Centar BVK“, organizovalo je prvi turnir u malom fudbalu 3 na 3, za dečake i devojčice rođene 2004. godine i mlađe, na kome je učestvovalo 36 takmičara sabranih u 12 ekipa.\nPrvo mesto osvojila je ekipa „BVK“ u sastavu: Marko Vujović, Stefan Joža i Danilo Vujović, koja je u finalu nakon izvođenja penala savladala sastav „Alfa trio“ za koji su nastupali Vukan Vujović, Milija Drakulović i Mitar Mićunović.\nTreće mesto pripalo je ekipi „Rojal Vrbas“(Srđan Vasiljević, Luka Madžgalj i Relja Bigović). Za najboljeg igrača turnira proglašen je Marko Vujović, dok je najbolji strelac sa šest postignutih pogodaka mlađani Vukan Vujović.\nPo rečima Vojina Govedarice, predsednika SU „Centar BVK“, ovo je prvi u nizu planiranih turnira za ovu godinu, a pored malog fudbala, za mališane će biti organizovani i turniri u basketu 3 na 3. Na samom kraju sezone u udruženju planiraju i organizaciju turnira u malom fudbalu za veterane.\nPrethodni članakPlivački klub Vrbas na Evropskom prvenstvuSledeći članakSaopštenje OO pokreta Dosta je bilo Vrbas – Dokle više tih bivših vlasti?!


Elizabeta Druga ima imejl adresu\nAutor Tema: Elizabeta Druga ima imejl adresu (Pročitano 1900 puta)\n« poslato: 16-06-2007, 22:05:03 »\nBritanska kraljica Elizabeta Druga (81) prati savremeni tehnološki razvoj i koristi kompjutersku elektronsku komunikaciju i prvi put ima i svoju elektronsku adresu, otkriva Dejli telegraf. List nije uspeo da sazna koja je njena imejl adresa, ali otkriva da Elizabeta Druga, ipak, ne piše sama poruke na kompjuteru, nego ih diktira saradnicima.\nLondonski list, takođe, nije uspeo da sazna da li britanska kraljica dobija putem imejla i neželjene poruke koje dobijaju drugi ljudi, kao što su lažne finansijske ponude iz Nigerije ili ponude jeftinih lekova iz Amerike.\nKraljica Elizabeta je, podseća Dejli telegraf, pre šest godina "iznenadila svet" kada je rekla da ima i koristi mobilni telefon koji je dobila na poklon od sina, princa Endrjua. Pre dve godine usledio je novi šok, kada je kraljica otkrila da ima i svoj "mini iPod".\nОдг: Elizabeta Druga ima imejl adresu\n« Odgovor #1 poslato: 18-06-2007, 11:26:44 »\n« Odgovor #2 poslato: 18-06-2007, 14:51:41 »\nNIsta cudno?Meni jeste, pa zena je matora, tesko da je u stanju da vidi st pise na telefonu ili iPodu...\n« Odgovor #3 poslato: 18-06-2007, 17:10:35 »\nstvarno "nije" cudno, deder reci mi branko koliko si baba od 81 godinu video da koristi iPod, kucka poruke na mobilnom i cita mail?\n« Odgovor #4 poslato: 19-06-2007, 11:14:51 »\nNije čudno zato što ovaj primer potrvrdjuje da nije nemoguće. Zašto bakica od 80 godina (ma ko god ona bila) ne može da prati korak sa vremenom ako to želi i omogućeno joj je?


Beta 25. maja 2017. 17:00\nKandidat za premijera Kosova Avdulah Hoti izjavio je danas u Kosovskoj Mitrovici da će nastaviti medjudržavni dijalog sa Srbijom, regionalnu saradnju u interesu mira i integracije suverene države Kosovo u EU.\nHoti, koji je kandidat Demokratskog saveza Kosova, Alijanse novo Kosovo i incijative Alternativa je najavio i da će omogućiti punu integraciju severa Kosa u institucije države.\n„Kroz saradnju sa Evropskom unijom, Sjedinjenim američkim državama i lokalnim vlastima u Mitrovici omogućićemo punu integraciju severnog dela Kosova u institucije zemlje“, rekao je on.\nHoti je rekao i da će uz podršku partnera iz EU i SAD „vrlo brzo most na Ibru (koji deli grad na severni srpski i albanski južni deo) ujediniti gradjane sa obe strane Mitrovice i omogućiće slobodu kretanja“.\n„Iskoristićemo sve resurse koje imamo da više radimo da u sledećoj vladi sever (Kosova) integrišemo u institucionalni i ekonomski sistem Kosova“, rekao je Hoti.\nPrema njegovim rečima, sever je već integrisan jer tu funkcionišu državne institucije Kosova, uključujući carinu, poresku administraciju, organe reda zakona.\n„Radićemo mnogo sa srpskom zajednicom da se u potpunosti integrišu, jer su oni ravnopravni gradjani Kosova a iskoristićemo sav institucionalni autoritet koji imamo da se oni dobro osećaju na Kosovu“, rekao je Hoti.\nPodsetio je da postoji razvojni fond koji pomaže severu Kosova da investiraju u infrastrukturu, obrazovanju, zdravstvo i druge oblasti.


"Nasa Borba" - Dezurni cuvar privredne agonije\nREAKCIJE NA IMENOVANJE BEKA ZA PREDSEDNIKA UPRAVNOG ODBORA GRUPE ZASTAVA\nDezurni cuvar privredne agonije\nDolazak Beka u “Zastavu" je nebitan. To je propala firma i bilo ko da dodje ne moze da joj pomogne, kaze predsednik Nezavisnog sindikata Fabrike automobila Veroljub Dobrosavljevic. Delegacija “Zastave" na razgovorima u Beogradu\nKragujevac. - Imenovanje ministra bez portfelja u Vladi Srbije Milana Beka za predsednika Upravnog odbora Grupe “Zastava" docekano je u kragujevackoj javnosti sa svojevrsnom mesavinom iznenadjenja i ravnodusnosti. Ovo prvo pre svega stoga sto se smatra da gospodin Beko ne samo da ne poznaje “Zastavu", nego i da kao jos jedan partijski kadar nece imati ni vremena ni interesovanja za resavanje takoreci neresivih problema najvece jugoslovenske industrijske firme. S druge strane ovde je sve manje onih koji veruju da bi aktuelni srpski rezim mogao da resi probleme potonule domace privrede.\n- Postavljanjem Milana Beka za predsednika Upravnog odbora grupe “Zastava" nista se ne resava. Problem “Zastave" moze se resiti jedino korenitim ekonomskim i politickim reformama u zemlji. Uz to, mislim da Beko ne poznaje “Zastavu" i da nece imati interesovanja za resavanje njenih problema. On je to uostalom i pokazao nedavno primajuci delegaciju “Namenske" na pet minuta - rekao je juce za “Nasu Borbu" gradonacelnik Kragujevca Veroljub Stevanovic.\nPredsednik ovdasnje gradske vlade Borivoje Radic smatra da imenovanje Milana Beka za predsednika Upravnog odbora grupe “Zastava" ne znaci nista drugo do cinjenicu da ova vlast jos dugo nece ozbiljno da pristupi resavanju problema “Zastave".\n- Ocito je da se i na primeru “Zastave" nastavlja sa politikom ocuvanja “velikih sistema" koju zagovara predsednik drzave Slobodan Milosevic, a sprovodi srpski premijer Mirko Marjanovic. Na ovaj nacin cuva se drustvena svojina koja je osnova aktuelne srpske vlasti. Ovde niko vise nema iluzija da ce ova vlast moci da resi pitanje “Zastave", Kablova iz Jagodine, EI Nis, Krusika iz Valjeva i drugih domacih potonulih mastodonata - istice Radic napominjuci da ce - dok god se na nivou drzave ne promeni politika i dok god na javnu politicku scenu ne stupe evropski orijentisani ljudi - aktuelna vlast postavljati dezurne cuvare nase agonije poput Milana Beka i njemu slicnih.\nU rukovodstvu “Zastave" juce nije mogao da se dobije nikakav komentar povodom imenovanja Milana Beka za predsednika Upravnog odbora ove firme. Jer, kompletan poslovodni vrh “Zastave" je juce bio na sluzbenom putu - u Beogradu. Sa celnicima firme u prestonici je bila i predsednica Samostalnog sindikata na nivou cele “Zastave" Ruzica Milosavljevic.\nU samostalnom sindikatu Fabrike automobila do juce u podne nista nisu culi o dolasku Milana Beka u “Zastavu".Dolazak Beka u “Zastavu" je apsolutno nebitan. Zastava je propala firma i bilo ko da dodje ne moze da joj pomogne. U stvari, mozda bi pomoglo ako bi dosao “Pezo" i ulozio neke pare ovde. Ali, toga nece biti sve dok imamo ovu i ovakvu vlast na nivou drzave - kaze juce za “Nasu Borbu" predsednik Nezavisnog sindikata (“Nezavisnost") Fabrike automobila Veroljub Dobrosavljevic.


Jutros 55 zaraženih korona virusom u Srbiji: Odluke Vlade u vanrednom stanju stupile na snagu - Portal Moj Bečej - Bečejske opštine iz ugla građana!\nJutros 55 zaraženih korona virusom u Srbiji: Odluke Vlade u vanrednom stanju stupile na snagu\nŠkole na daljinu, zabrana promena cena, preporuke građanima i firmama\nStariji građani neće morati da plaćaju komunalne račune za februar, mart i april, a kasnije će moći da plate te račune bez kamate, rekla je predsednica Vlade Ana Brnabić.\nOvo su mere koje važe od danas:\nOdlukom Vlade granice Srbije su zatvorene za sve strane državljane, sa izuzetkom diplomata akreditovanih u Srbiji i stranaca sa boravišnom dozvolom. Građani Srbije, kao i akreditovane diplomate i strani državljani koji imaju boravište u Srbiji, a koji ulaze u našu zemlju, u obavezi su da budu u samoizolaciji od najmanje 14 dana, pod krivičnom odgovornošću. Kroz Srbiju će i dalje biti dozvoljen tranzitni prevoz tereta u drumskom saobraćaju ne duži od 12 časova i drugima kojima će biti izdavane posebne dozvole.\nIstom odlukom je propisano da naši državljani moraju u karantin od 14 dana, dok u izolaciju od 28 dana idu oni koji dolaze iz Švajcarske, Irana, Rumunije, Španije, Nemačke, Francuske, Austrije, Slovenije i Grčke. Karantin se primenjuje i na strane državaljane kojima se dozvoli ulaz u Srbiju.\nObrazovne ustanove zatvorene\nOdlukom o obustavi rada obrazovnih ustanova prekinut je rad vrtića, osnovnih i srednjih škola i univerziteta. Vlada je preporučila obrazovnim ustanovama koje imaju mogućnost da nastavu organizuju na daljinu, a oni koji to ne mogu, da organizuju da deca prate nastavu preko RTS i platforme RTS Planeta i drugih internet platformi.\nOdlukom Vlade je propisano i da će se upis dece u vrtiće odvijati posredstvom e-Uprave i usluge eVrtić, koji je dostupan za celu Srbiju, dok će upis u škole ići preko usluge eUpis od 1. aprila. Vlada je resorno ministarstvo zadužila i da pripremi da probni test za malu maturu budu urađeni preko interneta.\nRadi sprečavanja poremećaja na tržištu doneta je i odluka o ograničavanju cena osnovnih životnih namernica i zaštitne opreme.\nRadi se o sledećim artiklima:\nU posebnom saopštenju Vlade Srbije je napomenuto da uvođenje vanrednog stanja ne znači da prestaje rad u privredi, privatnom i javnom sektoru. Vlada preporučuje poslodavcima da proces rada organizuju tako da svi koji to mogu rade od kuće. Ako rad od kuće nije moguć, proces rada treba organizovati tako da se strogo poštuju sve higijensko-tehničke mere za sprečavanje širenja zaraze (ograničen broj ljudi u prostoriji, korišćenje zaštitnih maski i sl).\n–Vlada poziva sve poslodavce u Srbiji da u maksimalnoj meri svim svojim zaposlenima omoguće rad od kuće. Veoma je važno da u ovom trenutku pokažemo solidarnost i zbog toga apelujemo na poslodavce da se ponašaju odgovorno i imaju neophodno razumevanje za svoje zaposlene. Ovo se posebno odnosi na građane čija deca prestaju da idu u vrtiće i škole. Sve druge pojedinosti će biti precizirane u dopunskim aktima koji će biti usvojeni, navodi se u saopštenju.\nVlada je građanima preporučila samoizolaciju – bez okupljanja, bez poseta, bez izlazaka iz kuće bez preke potrebe, a da su izuzeci kada se ide u prodavnice i apoteke, za šetanje kućnih ljubimaca, bacanje smeća.\nVlada je preporučila osobama starijim od 70 godina da uopšte ne izlaze napolje, a da za njih sve neophodne radnje obavljaju mlađi članovi porodice. Dodajmo da je najavljeno da će biti organizovan i volonterski servis koji će starijim građanima donositi namirnice i sve drugo što im je potrebno.\nPreporuka Vlade za javni saobraćaj je da se ukida noćni i redukuje dnevni javni prevoz.\nPredsednik Srbije Aleksandar Vučić sinoć je proglasio vanredno stanje u celoj zemlji.\nBroj zaraženih u Srbiji trenutno je 55.


Рубрика: Политика, Актуелно Аутор: новинарство 473 пута прочитано Датум: 20.10.2008 Одштампај\nDakle, jasno je, da, gledano sa “pravne tačke”, predsednik Tadić “kuca na otvorena vrata”, jer “traži” od Euleksa, da ovi ispune uslove, koji su već odavno “ispunjeni”.\nDušan Vukotić, 18.10.2008\nMisija Euleks biće prihvatljiva “pod određenim uslovima”, nedavno je izjavio predsednik Srbije. A ti uslovi su “da misija Evropske unije na Kosovu bude raspoređena na osnovu odluke Saveta bezbednosti Ujedinjenih nacija, da bude statusno neutralna i da se obaveže da neće primenjivati plan Martija Ahtisarija”. Naravno, ne bi bilo isključeno da EU prihvati “uslove”, koje im je “istavio” Boris Tadić, a pod kojim bi isti, navodno, bili “prihvatljivi” i za Srbe. Predsednik Srbije je izgleda zaboravio ko je priznao nelegalnu “državu” Kosovo i ko je bio njen (posle SAD) najžešći zagovornik, kao što je, čini se, smetnuo s uma, da je tvorac paklenog plana za početno čerečenje Srbije, baš ovih dana, dobio (kakve li farse!) Nobelovu nagradu za mir! Ako se svemu tome doda Manterovo “raz-montersko” razmišljanje o daljem osakaćivanju srpske države, u kome ovaj tvrdi, “da bi se formalno ‘međunarodno pokriće’ za razmeštanje Euleksa moglo pronaći u ‘dobroj volji’ generalnog sekretara UN – Ban ki Muna. Zapravo, Euleks je, ako to naši domaći vladari (ili strani vazali) još ne znaju, odavno raspoređen “u skladu sa Rezolucijom SBUN 1244″, jednom ranijom odlukom “bankomunjenog poglavnika” UN, koga američki “monteri” potežu kad god ne nalaze drugi način da svom razbojničkom zločinjenju daju privid “legalne aktivnosti”. Dakle, jasno je, da, gledano s “pravne tačke”, predsednik Tadić “kuca na otvorena vrata”, jer “traži” od Euleksa, da ovi ispune uslove, koji su već odavno “ispunjeni”.\nEuleks misija nema nikakvog razloga da ne bude “statusno neutralna”, kako to od njih “slavodobitno” zahteva predsednik Srbije. Što se većine zapadnih zemalja tiče, status te srpske pokrajine je odavno rešen – po njima, Kosovo (bez odrednice Metohija) je nezavisna država, sa kojom Srbija, ukoliko želi da jednog dana (ko zna kad?) uđe u EU, mora da uspostavi “dobrosusedske odnose”. Opet, razmeštanje službenika EU na području Kosova i Metohije, samo po sebi, predstavlja uspostavljanje protektorata nad onom “državom”, za čiju “nezavisnost” su se ti isti Evropejci “zdušno” borili. Takođe, da je EU u samom startu predvidela sličan razvoj događaja, pokazuje i činjenica, da sadašnji šef Euleksa Iv de Kermabon stalno ponavlja “činjenicu”, da misija EU na Kosovu nema nikakve veze sa “statusom”, te da je njena uloga čisto “tehničke prirode”. Kada malo bolje razmotrimo treći Tadićev “uslov”, koji glasi, da je Euleks dužan da se obaveže “da neće primenjivati plan Martija Ahtisarija”, tada ćemo shvatiti da predsednik Srbije pokušava da, bacanjem mamca za naivne, sakrije prave motive takvog njegovog, po Srbiju sramotnog i krajnje ponižavajućeg “predloga”. Ahtisarijev plan “nadgledane nezavisnosti” nema (zvanično) nikakve veze sa docnijim “samoproglašenjem” još jedne Albanske “države” na tlu Balkana od 17. februara, kada je samoproglašeni “predsednik” samoproglašene “Kosova” (Sejdiju) izjavio: “Objava nezavisnosti je želja naroda!”.\nOvde bi, možda, bilo zanimljivo dodati, da je britanski šef diplomatije Miliband predlagao da Kosovo proglasi nezavisnost 4. februara, samo jedan dan nakon drugog kruga predsedničkih izbora u Srbiji, svakako, kao “poklon” novoizabranom “proevropskom” vođi srpske države, čija se pobeda nije dovodila u pitanje. EU je sve to, ipak, pomerila za dve nedelje, ne zbog toga što nisu htele da još jednom, bezobzirno i krajnje podmuklo, ponize Srbe, već zbog toga, što su smatrale da bi bilo bolje da sačekaju okončanje parlamentarnih izbora u Španiji, gde bi priznanje samoproglašene “države” Kosovo moglo da izazove ozbiljne reakcije, posebno među baskijskim separatistima. Gornji primer je samo delić strašnih poniženja koje je Srbija (počev od izručenja Slobodana Miloševića na Vidovdan) doživela od strane bahatih “evropskih” lidera ili Evropske Unije kao, još uvek ne sasvim jasno definisane,”državne” gigant-tvorevine.\nS druge strane, pre nego što je Tadić u intervjuu “Večernjim novostima” najavio zaokret u srpskom odnosu prema Euleksu, američki ambasador je “zapretio”, da je srpski ministar inostranih poslova, Vuk Jeremić, već “obećao”, da će Srbija “prihvatiti razmeštanje Euleksa na celoj teritoriji Kosova”. Manter je tu dodao, da je Jeremić takvo obećanje dao ne samo njemu, nego da je to isto učinio i u svojim ranijim razgovorima sa državnim sekretarom Kondolizom Rajs i Stivenom Hedlijem (savetnik za nacionalnu bezbednost američkog predsednika). Svakako, jasno je da se sa sličniim obećanjima, datim takvoj velesili nije šaliti. Sigurno je da je Vuk Jeremić rekao to što tvrdi američki ambasador, jer Manter to ne bi potegao, a da za to nema neoborive dokaze, koje u svakom času može da prezentuje javnosti. Vuku Jeremiću, takođe, ne pada na pamet da takvu tvrdnju demantuje (iako on zna da je takvo obećanje dao u “strogom poverenju” i “zagarantovanoj diskreciji”), pošto mu je jasno, da bi mu se eventualno “igranje vatrom” moglo opasno obiti o glavu. Moglo bi se pretpostaviti, da je istu vrstu obećanja američkim državnicima dao i predsednik Srbije, ali, u datom času, Manter je procenio da je daleko “oportunije” da se pred “svršen čin” stavi šef srpske diplomatije, a da prava adresa takve opomene, ustvari, bude adresa Borisa Tadića.\nManterovo nametanje volje, koju državnici banana država, kakva je Srbija, moraju da slede, svakako, nije nikakva novost. Naravno, da bi vazali bili u prilici da do kraja ispune one ciljeve, koje pred njih Imperija postavlja, takvima se mora omogućiti apsolutna vlast u vazalnoj državi. Pre samo koji mesec, predsednik Tadić je govorio, da Srbija “nikada neće prihvatiti misiju Euleks”, naravno, uz jedno veliko “ali”, jer su se njegove takve izjave uvek završavale dodatkom, da se razmeštanje Euleksa neće prihvatiti “bez odluke Saveta bezbednosti UN”. Danas, pak, Tadić kaže, da ljudi, koji ne shvataju, da je saradnja s Euleksom moguća, sigurno ne spadaju u one koji su u stanju da jasno rasuđuju i da su to oni koji su se “posvađali s logikom”. Naizgled, čovek je prividno u pravu, jer “ne prihvatiti nešto bez odluke SB” ili “prihvatiti to isto sa odlukom SB”, moglo bi da se svede na jedno te isto. Ipak, “sitna” distinkcija između pomenuta dva iskaza, nije baš tako beznačajna, kako bi to Boris Tadić želeo da prikaže srpskoj javnosti.\nOgromna je razlika između priloga “nikada” i “nekada”, jer iskaz “nikada nećemo prihvatiti bez…” obavezuje prijatelje srpske države (prvenstveno Rusiju) da “nikada” ne dozvoli da takva odluka prođe u Savetu Bezbednosti; u suprotnom, ako se kaže, “prihvatićemo to uz odluku SB…”, tada su oni, koji bi želeli da pomognu Srbiji u očuvanju vlastite teritorijalne celovitosti, lišeni svake obaveze i odgovornosti, ukoliko se slože sa onim protiv čega sama država Srbija ne ustaje odlučno i beskompromisno.\n« « Претходне вести: Francuzi izrežirali masakr u Srebrenici\nНаредне вести: Odbrana Pravoslavlja u Jasenku (Smederevo) » »


RTCG - Radio Televizija Crne Gore - Nacionalni javni servis :: Ekonomija :: Pozitivan rad Vlade u prvih 100 dana\nMBA I UPS 16. 03. 2013. 17:18 >> 17:09 0\nMBA I UPS\nPozitivan rad Vlade u prvih 100 dana\nPredstavnici Montenegro biznis alijanse pozitivno ocjenjuju prvih 100 dana rada Vlade, s obzirom na složenu ekonomsku situaciju, dok u Uniji poslodavaca smatraju da još mnogo toga treba uraditi po pitanju unaprijeđenja privrednog ambijenta u Crnoj Gori.\nIzvršni direktor MBA, Darko Konjević, kazao je da bi bilo dobro da se zacrtani ciljevi Vlade realizuju u narednom periodu, ali i da je generalna ocjena za period od prvih 100 dana njenog rada pozitivna.\nOn je agenciji Mina-business rekao da bi prethodni period trebalo posmatrati kao period određivanja pravaca budućeg djelovanja i usmjeravanja aktivnosti Vlade na konkretne ciljeve.\n„Posmatrajući u tom smislu aktivnosti Vlade, one su uglavnom bile realne i opravdane, s obzirom na ekonomski trenutak u Crnoj Gori. Kažem uglavnom, jer u MBA ne podržavamo nijednu mjeru koja neposredno ili posredno opterećuje biznis novim obavezama“, naveo je Konjević i dodao da uvođenje kriznog poreza predstavlja jednu od tih mjera.\nMBA, prema njegovim riječima, podržava aktivnosti Vlade usmjerene na fiskalnu konsolidaciju, mjere štednje, smanjivanje sive ekonomije, intenziviranje saradnje javnog i privatnog sektora i obezbjeđivanje kvalitetnije podrške privatnicima.\nKonjević je saopštio da se jedna od glavnih zamjerki u radu Vladi u prvih 100 dana njenog mandata odnosi na i dalje dominantan problem nelikvidnosti. On smatra da bi podrška banaka privatnom sektoru u narednom periodu morala biti mnogo kvalitetnija i podrazumijevati povoljnije i jeftinije kredite.\nPredstavnici MBA očekuju da će Vlada nastavi aktivnosti na daljem eliminisanju biznis barijera, posebno na lokalnom nivou i kada je u pitanju dobijanje određenih dozvola.\nOn je dodao da bi Vlada u narednom periodu trebalo da ispoštuje ono što je planirala, prije svega po pitanju konsolidacije javnih finansija, smanjivanja sive ekonomije, intenziviranja saradnje privatnog i javnog sektora i stvaranja što pogodnijeg poslovnog ambijenta za razvoj biznisa.\nPredstavnici UPCG očekuju nastavak aktivnosti na unaprijeđenju ambijenta za razvoj preduzetništva i privrede, s obzirom da, prema njihovim riječima, nedostaje podrška poslovanju privrednika i izlasku iz nepovoljne situacije, prouzrokovane finansijskom krizom.\nOni su ocijenili i da biznis ambijent karakteriše smanjen obim poslovnih aktivnosti preduzeća, pad prihoda, ne riješeni dužničko-povjerilački odnosi, nemogućnost naplate potraživanje, nedostatak finansijskih sredstava za tekuće obaveze i nedostajuća podrška bankarskog sektora.\nU UPCG smatraju i da bi država u saradnji sa socijalnim partnerima trebalo da se uključi u stabilizaciju tržišta rada i ozdravljenje sistema obrazovanja i na taj način se prilagodi zahtjevima i potrebama poslodavaca po pitanju nedostajuće radne snage.\nOni su pozitivnim okarakterisali borbu Vlade po pitanju suzbijanja sive ekonomije, kao formiranje Komisjie koja se time bavi.\nIz UPCG su ocijenili i da je socijalni dijalog proces koji zahtijeva vrijeme i kojem treba dati podršku.


Vesti online / Sport / Košarka / Šta je rekao predsednik Partizana za tužbu Vujoševića?\nŠta je rekao predsednik Partizana za tužbu Vujoševića?\nPredsednik košarkaškog kluba Partizan Ostoja Mijailović izjavio je danas da je novac za dovođenje Đorđa Gagića obezbeđen sredstvima sponzora koja će poslužiti i za deblokadu računa nastalu posle tužbe bivšeg igrača Kevina Džonsa.\nHoće da naplati časove ljubavi: Duško Vujošević\nUjedno, Mijailović je istakao da se radi na realizaciji još jednog pojačanja, ali da će to zavisiti od dogovora sa Duškom Vujoševićem, koji potražuje 113.000 evra i najavio da će se narednih dana "sesti" sa nekadašnjim trenerom kako bi se pronašlo rešenje .\n* Partizan digao ruke od Lokomotive, naoštren na FMP\n- Partizan je blokiran od strane BAT-a za 33.000 evra po presudi Kevina DŽonsa. Ta sredstva su obezbeđena od novih sponzora i čuvam ih 15 dana kako bismo deblokirali račun i danas ili sutra završavamo transfer. U toku je potpisivanje ugovora sa Đorđem Gagićem. Mislim da će se završiti na najbolji mogući način i da će on narednih godinu i po dana provesti u Partizanu - rekao je Mijailović Tanjugu.\n- I Duško Vujošević i Goran Grbović vole Partizan. Grbović je izjavom u medijima želeo da sugeriše nešto Vujoševiću. Ja sam došaao u Partizan i poslednji sam koji bi trebalo da se napada. Zajedno sa Upravnim odborom u klub sam uneo 700.000 evra bespovratnog novca. Nažalost, taj novac je većinom vraćen na obaveze koje su napravili oni koju su vodili Partizan pre mene. Ovo će biti težak put, dobro znam da će i "naši" i "njihovi" udarati, ali izdržaćemo bez problema. Radujem se svetlu na kraju tunela, a doći će sigurno.\n- Blokada još uvek nije stigla jer nije ni podnet zahtev za nju. Vujošević je obavestio klub da će u narednih sedam dana podneti zahtev BAT-u, a mi nemamo sredstva i način da mu platimo potraživanja. Sešćemo narednih dana sa njim kako bismo našli pravo rešenje. Moj cilj nije da napadam Duška Vujoševića jer je on obeležio jedan deo istorije kluba i kako se on obraća meni ja sigurno neću prema njemu, ne zato što ga se plašim, već zato što kad ja govorim - govori Partizan - poručio je Mijailović.


File: Evrointegracije se isplate\nEvropska unija od svih zemalja Zapadnog Balkana očekuje snažnu posvećenost primeni reformi, izjavio je evropski komesar za proširenje Štefan File.\nOn je poručio da su evrointegracije težak zadatak, ali da se isplate.\n"Proces pristupanja uključujući i finansijsku podršku snažni su podsticaji za te zemlje da modernizuju i transformišu svoje privrede i administracije, na dobrobit svojih gradjana, a primer Hrvatske pokazuje da je takva transformacija moguća i da EU ostaje pri svojim obećanjima", rekao je File.\nOn je ukazao u intervjuu za "Dojče vele" da, ako žele da postanu članice tokom sledeće dekade ili kasnije, zemlje-pretendenti na članstvo "ne bi trebalo da se fokusiraju na datume već na rezultate".\nOsvrnuvši se na svoj četvorogodišnji mandat, odlazeći evropski komesar je ocenio da su, kad je reč o proširenju EU na Zapadni Balkan, insistiranje na osnovama, pravičnost i čvrst stav podigli verodostojnost procesa proširenja.\n"Ne postoje prečice. To bi bilo loše i za EU i za zemlje-kandidate. Postavili smo jasne uslove koji moraju biti ispunjeni, počev od onoga što mi nazivamo 'osnove', kao što su vladavina prava, efikasna borba protiv korupcije i organizovanog kriminala, poštovanja prva manjina, slobode izražavanja i medija, i zdrava i stabilna ekonomija", naglasio je File.


Grčka posle četiri kola F grupe kvalifikacija zauzima poslednje, šesto mesto sa samo jednim bodom.\n“Preuzimam punu odgovornost posle očajnog starta u kvalifikacijama jer sam napravio loš izbor selektora. Upravni odbor će se sastati kako bi doneo odluku o promenama kako se u buduće ne bi ponavljali ovakvi neprijatni porazi”, rekao je za predsednik nacionalnog saveza Jorgos Saris.\nGrčki mediji spekulišu da bi Ranijerija na klupi “helena” mogao da zameni još jedan italijanski trener, Ðovani Trapatoni.\nNIŽU SE PROVOKACIJE: Zastava “Velike Albanije” na stadionu u Francuskoj!\nKARADŽIĆ NEZADOVOLJAN: Ovo je neočekivano! Loša igra!\nVIJERI: Poslednja stvar koju je Inzagi želeo je smena trenera u Interu!\nGrčka će u utorak u prijateljskom meču dočekati na ostrvu Krit, u mestu Hanija, selekciju Srbije od 18 sati.\n‘Orlovi’ posle tri utakmice imaju samo jedan bod, a u petak uveče poraženi su od Danske sa 3:1 na praznom stadionu Partizana\nUtakmica između Srbije i Danske igrana je bez prisustva navijača, a ovom duelu prisustvovalo je samo po 40 ljudi iz delegacija FS Srbije i FS Danske\nNovak Đoković: Voleo bih da mogu da prošetam Beogradom!\nNole priznao da mu je želja da jednog dana živi u Srbiji sa ženom Jelenom i sinom Stefanom\nSrbi u Evroligi: Bogdan “naštelovao” ruku, Teo nastavlja “teror”\nI peto kolo Evrolige bilo je berićetno za srpske košarkaše. U prvom planu je ponovo bio Miloš Teodosić, koji je režirao veliki preokret CSKA protiv Limoža.\nIvanović: Ništa nismo uradili da bismo pobedili\nFudbaleri Srbije su iz svlačionica posle meča izašli posle jednog sata, a Ivanović je naveo da nije bilo nikakvog sastanka već da je ekipa samo sedela u svlačioni, da su se “gledali bez mnogo reči”\nŠTA JE HTEO DA PORUČI: Pogledajte šta je Saša Pavlović objavio na društvenim mrežama\nOn je na društvene mreže postavio fotografiju kojom je po svemu sudeći želeo da slikovito opiše stanje u srpskoj košarci poslednjih 12 godina\nBREŠA: Troicki stao u četvrtfinalu


OKUPLjANjE VIŠE OD 800 VOJNIKA NADOMAK BANjALUKE: Meštani strahuju - epidemiološka bomba | Novosti.RS\nZbog ovoga bi vežbu koja počinje danas trebalo zabraniti, poručio je Saša Lovrić, član Izvršnog odbora SDS. On kaže i da su snimci koji su se pojavili u javnosti a gde se vidi da su bošnjački vojnici prilikom verskog obreda na Manjači i te kako prekršili meru o zabrani okupljanja više do 50 ljudi, dovoljan su razlog da se vežba otkaže.\n- Kod vežbe se očigledno ne primenjuju odluke Republičkog štaba o zabrani okupljanja više od 50 ljudi na zatvorenom i na otvorenom prostoru, što je skandal - kaže Lovrić.\nDa nisu srećni što im se po Manjači šeta oko 800 vojnika, potvrdili su i meštani Manjače za "Novosti".\n- Na snazi je epidemija korone. Kako možemo biti sigurni da se bolest neće raširiti nakon što je došlo na stotine vojnika sa svih strana. Zabranjuju se svadbe i veselja, broje se ljudi na sahranama, a sad se dopušta okupljanje 800 vojnika na jednom mestu. Pitamo političare da li je bitno zdavlje ljudi ili da se dodvoravaju NATO? Ovo je sramota - poručuju meštani Manjače.\nVEŽBE NA POLIGONU\nPRIPADNICI Oružanih snaga BiH naredna četiri dana, od danas do četvrtka na poligonu na Manjači održaće vežbu "Dinamičan odgovor 2020" i "NEL 1" - ocenjivanje u kojoj je planirano učešće oko 800 pripadnika Oružanih snaga BiH i 15 stranih ocenjivača.\nZamenik ministra odbrane u Savetu ministara Mirko Okolić izjavio je da su Bošnjaci i neki mediji zloupotrebili vežbu podrške miru, koja se od danas održava na Manjači, jer su u prvi plan stavili verski obred.\n- Cilj vežbe nije da se organizuje radi molitve bilo kojeg naroda, nego da se pokaže spremnost pripadnika OS BiH za misije podrške miru. Upražnjavanje verskih aktivnosti je omogućeno u svakom segmentu, pa i u vreme vežbe, a ona nije organizovana da bi se verski obred stavio u prvi plan - istakao je Okolić.\nOkolić je istakao da se stavljanjem verskog obreda u prvi plan uoči vežbe na neki način iritiraju pripadnici druga dva naroda.\nOn je napomenuo da je formiran i Tim za praćenje epidemiološke situacije koji će pratiti situaciju i reagovaće na sve što ne bude u skladu sa uputstvima i merama Svetske zdravstvene organizacije i nižim nivoima koji regulišu tu oblast.\nRepublika Srpska vojna vežba epidemija virusa korona Manjača


Erdogan i ministar pravde pred haškim sudom? - 03.04.2017, Sputnik Srbija\nErdogan i ministar pravde pred haškim sudom?\nAdvokat Piter Robinson zatražio je od predsednika Mehanizma međunarodnih krivičnih sudova u Hagu da razmisli o pokretanju postupka protiv predsednika Turske... 03.04.2017, Sputnik Srbija\nvesti, svet, redžep tajip erdogan, bekir bozdag\n© AFP 2021 / OZAN KOSE /Redžep Tajip Erdogan\n© AFP 2021 / OZAN KOSE /\nAdvokat Piter Robinson zatražio je od predsednika Mehanizma međunarodnih krivičnih sudova u Hagu da razmisli o pokretanju postupka protiv predsednika Turske Redžepa Erdogana i ministra pravde Bekira Bozdaga zbog nepoštovanja suda, jer u pritvoru drže sudiju žalbenog veća Mehanizma, koji treba da odlučuje u postupku za reviziju protiv njegovog klijenta.\nRobinson, naime, zastupa nekadašnjeg političara iz Ruande Ngirabatvarea u postupku za reviziju presude kojom je osuđen zbog genocida na 35 godina zatvora, a sudija Mehanizma Ajdin Sefa Akaj je u pritvoru u Turskoj od septembra prošle godine povodom navodnih sumnji povezanih sa julskim događajima uperenim protiv ustavnog uređenja u Turskoj.\nMeđunarodni sud u Hagu: Turska krši nezavisnost suda\n6 Mart 2017, 22:29\nU svom podnesku Robinson je ukazao da su Erdogan i Bozdag neopravdano izbegli da postupe po nalogu haškog Mehanizma iz januara ove godine da sudiju Akaja puste iz pritvora, dok je za to vreme Ngirabatvare i dalje u zatvoru na izdržavanju kazne.\n„Erdogan i Bozdag su se umešali u sprovođenje pravde Mehanizma sprečavajući održavanje sednice povodom zahteva Ngirabatvarea za reviziju presude. Oni tako prolongiraju njegov boravak u zatvoru za zločin koji nije počinio. Time su izvršili krivično delo nepoštovanja suda“, naveo je Robinson, koji je srpskoj javnosti poznat i kao branilac Radovana Karadžića.\nUkoliko dođe do pokretanja postupka protiv Erdogana i Bozdaga, to bi bio prvi postupak protiv zvaničnika neke države zbog nepoštovanja odluka Tribunala, naveo je Robinson podsetivši da je u ovom slučaju država prvi put uhapsila sudiju sa diplomatskim imunitetom i odbila da ga pusti na slobodu.\n„Pretnje po nezavisnost pravosuđa i mešanje u sudsku administraciju u ovom slučaju se mnogo razlikuju od propusta da se uhapse begunci ili da se dostavi dokumentacija“, napomenuo je Robinson.\nPredsednik Mehanizma međunarodnih krivičnih sudova u Hagu Teodor Meron nedavno je saopštio da će obavestiti Savet bezbednosti Ujedinjenih nacija da Turska nije postupila po njegovom nalogu da obustavi sve postupke protiv turskog sudije Ajdina Sefa Akaja, koji je član Žalbenog veća Mehanizma, kao i da mu ukine pritvor.\nMeron je tada naveo da Turska ometa rad suda u Hagu jer onemogućava sudiji da postupa u predmetima u kojima je zadužen i ugrožava njegovu nezavisnost, te da će o tome obavestiti Savet bezbednosti UN, koji je osnivač tog suda.\nMehanizam međunarodnih krivičnih sudova je 31. januara ove godine naložio Vladi Turske da obustavi sve postupke protiv sudije Akaja, da preduzme sve neophodne mere da obezbedi hitno puštanje sudije iz pritvora a najkasnije do 14. februara.


Nedović: Zvezda mi je dala sve\nSrpski reprezentativac utakmicu između Unikahe i Crvene zvezde doživljava emotivno...\nNemanja Nedović, košarkaš Unikahe, izjavio je da je utakmica protiv crveno-belih nešto posebno, ali se nada da će španski tim doći do novog trijumfa u 6. kolu Evrolige.\nNemanja se se osmehom na licu seća utakmica u dresu Crvene zvezde i svojih 15 godina, kada je kročio na teren i zvanično „zapalio“ obruč.\n"Zvezda je moj prvi profesionalni klub, došao sam tamo sa 15 godina i igrao šest. Crvena zvezda mi je sve dala, stavila me na košarkašku mapu. Nije bilo lako vreme za klub i mene, nismo imali sponzora, mnogo poteškoća, ali smo otali u Jadranskoj ligi. Ipak, nosim samo lepa sećanja, igrao sam dosta kao mlad i mogao da pokažem talenat. Ne bih ništa promenio... Sada se u mnogome poboljšao klub", dodao je Nedović.\nOn je sa ponosom istakao da je Srbija zemlja košarke, ali je naveo i podatak da za Zvezdu navija 55% populacije, a za Partizan 45%.\n"Nema trećeg kluba, sve vrti oko dva tima. Mi smo košarkaška zemlja i volimo taj sport. Kada god ove utakmice stignu, atmosfera je posebna. Siguran sam da će doći mnogo navijača u Malagu i da će mi tražiti karte. Navijači Crvene zvezde su spremni da putuju bilo gde da bodre svoju ekipu, za takvu strast ne ne postoji objašnjenje. Neverovatno je,“ objasnio je Nemanja.\nU 6. kolu Evrolige Unikaha i Crvena zvezda sastaju se u petak od 20:45.


Gaske odbio učešće u IPTL ligi\nNeverovatnih 24 miliona dolara potrošili su organizatori IPTL teniske lige da bi okupili svetske asove belog sporta na jednom mestu. Rodžeru Federeru dato je četiri miliona dolara, samo da bi se pojavio na događaju u Indiji – tamo je odigrao po jedan set u singlu protiv Novaka Đokovića i Tomaša Berdiha, i „zagrevao“ se u dublovima gde je nastupio u tri seta.\n“Meni su nudili 250.000 dolara da se pojavim u ovom takmičenju i odbio sam ih. Bilo je to znatno manje od onog što su dali Congi, celih milion dolara” rekao je Francuz Rišar Gaske u razgovoru za „L’ekip“.\nIako su pojedinačni ugovori sa igračima tajna, povremeno „procuri“ poneka informacija. Ranije je bilo objavljeno da su organizatori lige nudili Rafaelu Nadalu milion dolara po meču, s tim da je Španac sam mogao da izabere koliko mečeva bi odigrao.\nPosted December 16, 2014 at 6:13 PM\nIskreno smucili su mi se teniseri koji kukaju cele godine kako je sezona predugacka , a onda provedu ceo decembar igrajuci besmislenu exibiciju , naj naj blaze receno dvolicni ljudi ..\nPosted December 16, 2014 at 6:17 PM\nSlažem se potpuno 😉


Pomoćnik ministra rada Zoran Lazić je za Tanjug objasnio da to praktično znači da će zaposleni, koji je 29. jula započeo radni odnos kod novog poslodavca, u obračunskom listiću imati nula dinara, bez obzira na to koliko mu je staža upisno u radnoj knjižici.\nZakon o radu, dodao je Lazić, predstavlja krovni zakon, pa neke delatnosti za odredjene kategorije zaposlenih imaju posebne zakone kojima na drugačiji način regulišu pojedine segmete iz radnog odnosa.\n- Novousvojene izmene Zakona o radu su primenjene odmah, a pogotovo ova odredba koja se tiče minulog rada - kaže Lazić.\nPosebnim zakonom bili su, na primer, obuhvaćeni državni službenici, a vlada je juče usvojila izmenu tog zakona kojim se isplata minulog rada definiše na način kako je to predvidjeno Zakonom o radu.\nLazić je ukazao da, kada i zakon o državnim službenicima bude usvojen u parlamentu, nijedan zaposleni neće biti izuzet, pa će zaposleni u državnoj upravi i lokalnoj samoupravi nadoknadu za minuli rad primati na način kako to predvidja Zakon o radu.\n- Nije istina da će bilo koji zaposleni u Srbiji biti izuzet od primene odredbe koja opredeljuje minuli rad samo kod poslodavca. Biće izjednačeni kada se posebni zakoni usaglase sa Zakonom o radu i kad ih Skupština Srbije konačno i usvoji - precizan je Lacić.\nKategorija koja je opredeljivala pravo zaposlenog da za sve vreme provedeno u radnom odnosu ima uvećanje zarade za 0,4 odsto za svaku godinu rada, sada je preinačena u minuli rad samo kod poslodavca kod koga zaposleni trenutno radi.\n- Minuli rad je kategorija koja nije ni radno iskustvo, ni lojalnost poslodavcu, što praktično minuli rad treba da bude jer je to slučaj svuda u svetu - kaže Lacić i dodaje da bi radno iskustvo trebalo da vrednuje poslodavac prilikom dogovora o visini zarade zaposlenog.\nIzmenama zakona koji se odnose na rad državnih službenika, zaposleni u privatnom sektoru i državnoj upravi, odnosno svi zaposleni biće izjednačeni u primeni odredbe koja se odnosi na obračun po osnovu minulog rada.\nPotpredsednica vlade i ministarka državne uprave i lokane samouprave Kori Udovički izjavila je nakon što je vlada usvojila izmene pomenutog zakona da bi one trebalo da doprinesu prilagodjavanju njihovih radnih prava najnovijim izmenama Zakona o radu, a nikako otpuštanju zaposlenih.\nKao primer ona je navela da oni koji rade u bolnici pa potom predju u državnu upravu, u obračunski listić neće biti uračunat minuli rad proveden u bolnici.


Ministar Čampara održao sjednicu Kolegija povodom ispraćaja direktora Lukača u penziju\nDanas je u Domu policije Federalnog ministarstva unutrašnjih poslova održana sjednica Stručnog kolegija federalnog ministra unutrašnjih poslova i direktora Federalne uprave policije u proširenom sastavu, a povodom ispraćaja direktora Dragana Lukača u penziju.\nSjednici su, pored ministra Čampare i direktora Lukača, prisustvovali premijer Vlade Federacije BiH Fadil Novalić, direktor Obavještajno-sigurnosne agencije Osman Mehmedagić, policijski komesari kantonalnih ministarstava unutrašnjih poslova i drugi.\nPrisutnima se obratio ministar Čampara koji se direktoru zahvalio na odličnoj saradnji, profesionalnom odnosu, stručnosti u rukovođenju Upravom policije, kao i na velikom doprinosu u razvoju policijske profesije. Ministar je posebno istakao da se taj doprinos ogleda u dobrim rezultatima rada koje je postigla Federalna uprava policije, kontinuirano, iz godine u godinu, što se posebno ogleda u povećanom broju podnesenih izvještaja o počinjenim krivičnim djelima, a što je najbolji rezultat od osnivanja Uprave policije.\nPored ministra Čampare prisutnima se obratio direktor Dragan Lukač koji je prezentirao rezultate rada Federalne uprave policije u toku njegovog osmogodišnjeg mandata. Na kraju obraćanja direktor Lukač se zahvalio svim prisutnima na saradnji i izrazio želju da Federalna uprava policije ostvaruje dobre rezultate rada kakve je i do sada postizala.\nNakon direktora Lukača, prisutnima se kratko obratio i premijer Vlade Federacije BiH Fadil Novalić, koji se direktoru zahvalio na saradnji i poželio mu dobro zdravlje i da uživa u penzionerskim danima.\nZatim je federalni ministar Aljoša Čampara uručio prigodan poklon direktoru Lukaču u znak zahvalnosti za profesionalan odnos, odličnu saradnju i izuzetan doprinos u radu Federalnog ministarstva unutrašnjih poslova i Federalne uprave policije.\nNačelnik Federalne istražne službe kriminalističke policije Nurudin Hafizović je ispred Federalne uprave policije direktoru Lukaču poklonio pištolj, a prigodan poklon direktoru su uručili i policijski komesari kantonalnih ministarstava unutrašnjih poslova.


Matematička gimnazija u Beogradu organizuje međunarodno takmičenje pod nazivom „Kup Matematičke gimnazije“ i Letnji matematičko-sportski kamp, u cilju afirmisanja i razvoja matematičkih disciplina među mladima.\n„Kup Matematičke gimnazije“ namenjen je učenicima uzrasta do 16 godina i takmičarskog je karaktera. Do sada su održana četiri takmičenja, u kojima su učestvovale ekipe iz više od deset evropskih zemalja. Naredni, peti po redu Kup, biće održan od 26. juna do 01. jula 2017. godine. Ekipama koje učestvuju ( 4 učenika i 1 profesor) obezbeđeni su smeštaj i ishrana, a učesnici pokrivaju putne troškove.\nŠesti Letnji matematičko-sportski kamp biće održan od 03. do 13. jula 2017. godine, namenjen je deci od 10 do 15 godina iz Srbije i inostranstva i održava se u blizini Požarevca. Troškove boravka u ukupnom iznosu od 340 evra pokrivaju učesnici. Za decu iz dijaspore bi, pored nastave matematike, sportskih takmičenja i izleta, bila organizovana i nastava srpskog jezika.\nU nastavku dostavljamo linkove sajtova na kojima se mogu naći detaljnije informacije o navedenim aktivnostima.


Produženi boravak za učenike prvog i drugog razreda | Pirot vesti\nPočetna/Gradska hronika/Produženi boravak za učenike prvog i drugog razreda\nU OŠ ,,Sveti Sava“ u Pirotu uspešno nastavlja sa radom produženi boravak za učenike prvog i drugog razreda. Ovim organizovanim oblikom rada OŠ ,,Sveti Sava“ se pridružuje brojnim školama u Srbiji koje već godinama uspešno organizuju produženi boravak za svoje đake.\nBoravak je organizovan tako da je besplatan za decu, sa njima rade učitelji sa dugogodišnjim iskustvom a radno vreme boravka je od 7:00 do 16:00, a po potrebi i duže. Koncepcija rada se bazira na :\nU okviru produženog boravka organizuju se i slobodne aktivnosti (sport, zabava, razonoda), kao i dramska, likovna i muzička sekcija. Sve ove su u skladu sa uzrastom učenika i prate individualni razvoj učenika, njegove sklonosti i potrebe.\nNarednog vikenda ponovo "produženi" policijski čas, od 30.…\nGimnazija sarađuje i sa školom iz Bugarske


Formula 1 ima novo pravilo\nObjavio LIFE 12/03/2019 0\nMeđunarodna automobilistička federacija (FIA) pred sami početak nove sezone Svjetskog prvenstva Formule 1 promijenila je pravilo po kojem će od sada jedan bod dobiti vozač koji na utrci postigne najbrži krug.\nPredlog je nedavno uputio savjet za motosport u FIA-i, a danas ga je potvrdila strateška grupa Formule 1 u kojoj su pored članova krovne federacije još predstavnici vodstva takmičenja i ekipa, prenosi Fena.\nNovo pravilo ima dva ograničenja. Prvo je da vozač koji postigne najbrži krug na utrci na kraju bude plasiran među prvom desetoricom, a drugo da njegova konstruktorska ekipa i sam vozač na kraju ne dobiju nikakve kazne.\nLIFE: Velika nagrada Kine: Formula 1 - Vettel najbrži na prvom treningu pred utrku za VN Kine\nTo znači da će na raspolaganju biti 21 dodatni bod u sezoni. Ta novost će nedvojbeno promijeniti strategiju planiranja taktike za vozače, koji budu među deset najboljih, saopćeno je iz FIA-e.\nDa je ovo pravilo uvedeno prošle sezone najveću korist bi imao drugi Mercedesov vozač Valtteri Bottas, koji je lani imao najviše najbržih krugova – sedam. Sa sedam dodatnih bodova Finac bi sezonu SP-a umjesto na petom završio na trećem mjestu, ispred Holanđanina Maxa Verstappena i sunarodnika Kimija Räikkönena.\nNova sezona elitnog automobilističkog takmičenja počinje 17. marta utrkom za Veliku nagradu Australije u Melbournu.\nUmjesto analize: Odlazak Di Francesca i povratak Zizoua!\nDinamo do sada zaradio oko 17 miliona eura\nObjavio LIFE 21 sat ranije 0


Sve tri ekipe opravdale su uloge favorita u sredu i ostvarile identične pobede kao u prvim utakmicama četvrtfinala, dok su crveno-bele dan ranije završile posao.\nJedinstvo je u Staroj Pazovi dobilo Ivanjicu sa 3:0, po setovima 25:10, 25:17, 25:10, a maksimalnim rezultatom je i Vizura eliminisala Partizan - 25:20, 25:18, 25:22.\nŽelezničar je u Obrenovcu bio bolji od TENT-a sa 3:1 (25:17, 35:33, 20:25, 26:24), ali je neizvesno bilo gotovo u svakom setu, pogotovo u drugom.\nPrema propozicijama Kupa Srbije, u četvrtfinalu su se igrale dve utakmice. U slučaju da protivnici imaju po jednu pobedu, polufinalistu određuje bolji set količnik iz odigranih utakmica, odnosno bolji poen količnik iz svake utakmice pojedinačno, ukoliko je set količnik isti.\nU slučaju da se na ovakav način ne može odrediti polufinalista, igra se "zlatni set", koji određuje konačnog pobednika.\nU polufinalu Kupa Srbije se igraju dve utakmice, a termini su 26. i 28. decembar.\nKUP SRBIJE ZA ODBOJKAŠICE, ČETVRTINALE\nCrvena zvezda - Dinamo 3:0 (prvi meč 3:0)\nJedinstvo SP - Ivanjica 3:0 (3:0)\nTENT - Železničar 1:3 (1:3)\nVizura - Partizan 3:0 (3:0)


Armija pasa robota dostavlja vam paket iz vozila bez vozača (Video) Armija pasa robota dostavlja vam paket iz vozila bez vozača (Video)\nObjavljeno: 12. 1. 2019 u 16:39h\nProizvođači dronova sprovode pilot projekte za testiranje održivosti i rada ovih bespilotnih letjelica (UAV) u realnom vremenu, kao alternativu tradicionalnim metodama isporuke paketa.\nIstovremeno, porast robota kao sredstva za isporuku i rada kao prenosivog, autonomnog automatskog uređaja ubrzao se do tačke gdje divovi hrane i pića ulaze u posao, testirajući svoje robote na terenu. Dok su neki eksperimenti imali zastoj, studija iz 2018. godine pokazala je da je većina Amerikanaca bila otvorena za ideju da im robot dostavi ličnu poštu ili pakete, što bi dovelo do ekspanzije brojnih startup-ova i postojećih prodavaca koji vode takve pilot projekte.\nSve ove novine u isporuci imaju jedan cilj – da se stvori prikladniji i ekonomičniji sistem za logistiku vozilom Easy mile do kupca i koji koristi tehnologiju umjesto ljudi. Sadašnji broj vozača i kamiona ne zadovoljava potražnju potrošača koji kupuju robu više preko interneta, pokazuju brojni izvještaji.\n“Pomoću dostave robota, Continental-ova vizija za besprijekornu mobilnost može da se proširi do vašeg praga. Naša vizija je da roboti koriste vozilo bez vozača za njihov prevoz i za isporuku, stvarajući efikasan transportni tim”, rekao je Ralph Laukmann, šef odjeljenja za sisteme i tehnologiju, šasiju i bezbjednost u Continentalu, prenio je electronics360.globalspec.\nIz poznate kompanije ističu da će roboti za isporuku zahtjevati tehnologiju jednako naprednu kao i vozila bez vozača koja ih voze, tako da se radi na proširivanju automobilske tehnologije koju su razvili kako bi zadovoljili potrebe proizvođača robota.


RTS :: Pojačana kontrola brzine u saobraćaju\nDruštvo Pojačana kontrola brzine u saobraćaju\nponedeljak, 16. apr 2018, 09:06 -> 15:36\nPripadnici Uprave saobraćajne policije od danas do 22. aprila sprovešće pojačanu kontrolu brzine kretanja vozila. Analize pokazuju da je svaki treći saobraćajni prekršaj u Srbiji prekoračenje dozvoljene brzine kretanja vozila.\nSvaka kontrola vozača, odnosno vozila, podrazumeva i obavezno alkotestiranje vozača, a prilikom zaustavljanja svakog motornog vozila koje prekorači dozvoljenu brzinu, saobraćajni policajci će kontrolisati i da li vozač i putnici u vozilu koriste sigurnosne pojaseve.\nU okviru ove međunarodne akcije, realizovaće se i akcija "Spid maraton" (Speed Marathon), koja se takođe sprovodi na svim evropskim putevima, a tokom koje će biti merena brzina na najvažnijim putnim pravcima neprekidno u trajanju od 24 časa, od 18. aprila u šest časova do 19. aprila u šest časova.\nU tom periodu biće angažovani svi raspoloživi uređaji za merenje brzine, dodaje MUP u saopštenju i podseća vozače da se na deonici auto-puta Šid–Šimanovci meri i prosečna brzina kretanja vozila.\nTokom prošlogodišnje akcije "Spid maraton", za 24 časa na evropskim putevima otkrivena su ukupno 151.073 prekršaja prekoračenja brzine, od čega je u Srbiji otkriveno 2.895 prekršaja.\nAnalize pokazuju da je svaki treći saobraćajni prekršaj u Srbiji prekoračenje dozvoljene brzine kretanja vozila.\nIstovremeno, neprilagođena brzina javlja se kao uticajni faktor u gotovo polovini saobraćajnih nezgoda sa poginulim licima.\n(ponedeljak, 16. apr 2018, 16:01) - anonymous [neregistrovani]\nzakon i samo zakon\nbez zakona nema boljitka u sigurnosti pri saobracaju, samo napred zakon primeniti do kraja, puna podrska !\n(ponedeljak, 16. apr 2018, 15:41) - anonymous [neregistrovani]\nDa li to znaci da policija ne kontrolise brzinu ako nije neka posebna akcija u pitanju?\nPreminula pevačica Dubravka Nešović\nUspavani džin u Srbiji mogao bi da napuni kasu\nŠta sve može da odvede na doživotnu robiju\nKo guši Festival igre – oštar odgovor ministra kulture na optužbe Aje Jung\nUnapređenja u Vojsci Srbije


GO SNS Šabac: Zelenović ne odustaje od kukavičkih poteza u pokušajima da republičku vlast osvoji bez izbora – Embargo\nGradski odbor Srpske napredne stranke u Šapcu sa žaljenjem konstatuje da\ngradonačelnik Nebojša Zelenović ne odustaje od kukavičkih poteza u pokušajima da republičku vlast osvoji bez izbora. U neobjašnjivoj i neprirodnoj želji da svoju otadžbinu prikaže kao crnu tačku na mapi Balkana, a sebe i svoje saborce u “Savezu za Srbiju” kao spasitelje Evrope, gradonačelnik Šapca je predstavom pred poslanicima Evropskog parlamenta osramotio samog sebe.\nNa skupu koji je u Briselu u sredu 11. decembra organizovala Socijalistička i\nDemokratska grupa (SiD) u Evropskom parlamentu, Nebojša Zelenović je doživeo isto ono što je doživeo na takozvanom referendumu u Šapcu tri dana ranije. Od 154 poslanika SiD, u sali je bilo prisutno jedva njih deset. Nije pomoglo gradonačelniku Šapca što je pred evroparlamentarcima otvoreno zastupao tezu o nezavisnosti Kosova i Metohije. A nisu mu pomogle ni klimatske promene na koje se pozivao u pokušajima da\nu Briselu objasni zašto Evropa mora da interveniše u Srbiji kako bi on, Dragan Đilas i ostatak “Saveza za Srbiju” bez izbora došli na vlast.\nGrađanima Srbije odavno je postalo jasno ko su ljudi okupljeni u “Savez za Srbiju” i kako oni vide demokratiju. U sredu to je postalo jasno i Evropi. Za Nebojšu Zelenovića izbori su demokratski i slobodni samo ako na njima ne učestvuje Srpska napredna stranka. Za Nebojšu Zelenovića praznik demokratije je kada svega devet odsto Šapčana odluči kako će se potrošiti novac prikupljen u njihovim mesnim zajednicama. A slobodno sudstvo za Nebojšu Zelenovića je isključivo ono koje će ga osloboditi od pronevere pet miliona evra iz šabačkog budžeta.\nGO SNS u Šapcu stoga ponovo zahteva od gradonačelnika Zelenovića da prestane da uznemirava građane najavama nemira i eskalacijama sukoba. Jedini sukob koji u Srbiji postoji je sukob unutar “Saveza za Srbiju”.\nPozivamo Nebojšu Zelenovića i da napravi kvalitetan politički program, izađe na izbore i pobedi nas većinom osvojenih glasova, a ne kupovinom odbornika, pritiscima i pretnjama.\n← Naše dame bez respekta prema domaćinu! Saška i Nina isprebijale Turkinje\nUstanak u Šapcu ( 109.dan): Zelenović doživeo fijasko među svojim sugrađanima, ali i u Briselu!? →\nMultipartner – „partner za mućke teške stotine miliona dinara“!? (3)\nновембар 11, 2019 новембар 11, 2019 admin 0\nсептембар 30, 2018 admin 0


OBNOVLJEN POVLAŠĆENI STATUS U TRGOVINI SA SAD: GSP sistema stupa na snagu 22. aprila 2018. godine\nSrbija će od 22. aprila 2018. godine ponovo moći bez carina da izvozi u SAD oko 5.000 proizvoda i taj povlašćeni status važiće do kraja 2020. godine, saopštila je Privredna komora Srbije.\nPrethodni Generalni sistem preferencijala (GSP), koji je američki Kongres odobrio Srbiji, istekao je 31. decembra 2017. godine, pa su kompanije iz Srbije morale da plaćaju carinu i na robu koja je ranije bila na režimu bescarinskog uvoza u SAD. Nova odluka Kongresa, kojom se Srbiji obnavlja status povlašćene nacije u trgovini, omogućava retroaktivnost, tako da će carinska služba SAD (US Customs Service and Border Protection) vratiti srpskim izvoznicima carine koje su platili tokom prekida GSP tretmana između 1. januara i 22. aprila 2018. godine.\nSrbija kao zemlja korisnica preferencijala u okviru GSP SAD spada u grupu zemalja u razvoju (oznaka A). Uprava carina Srbije nema direktnih dodirnih tačaka sa postupkom bescarinskog izvoza u SAD, niti izdaje potvrde i uverenja neophodna za taj postupak, ali ukazuje na značajne mogućnosti koje nudi ovaj status.\nU američkom uvozu 2017. godine, vrednom nekoliko hiljada milijardi dolara, srpska roba učestvovala sa svega 258 miliona dolara što ukazuje da privrednici iz Srbije do sada nisu dovoljno koristili pogodnosti trgovinskih olakšica sa SAD, i da sada treba da pokuša da iskoristi prednosti reaktiviranog sistema preferencijala, naglasio je Vladimir Filipović.\nIzvor: Vebsajt N1, 03.04.2018.


Evropska inicijativa 17: Pismo Brižit Bardo Predsedniku KSS\nPismo Brižit Bardo Predsedniku KSS\nPariz, 31. avgust 2005.\nGospodin Miodrag BABIĆ\nNekoliko nedelja pre Evropskog šampionata u košarci koji će se održati u Beogradu, želela bih da skrenem Vašu pažnju na surovu praksu koju provode gradske vlasti kako bi uklonile ulične životinje pre ovog sportskog događaja.\nPretpostavljam da znate da eskadroni smrti pretražuju grad s namerom da potruju masu životinja koje su bile hranjene i mažene od strane njihovih mnogobrojnih zaštitnika. Suptance, poput deterdženta i drugih, koje se koriste za ubijanje prouzrokuje neizdrživu patnju i agoniju. Sem toga, ta nedužna bića su postala objekti iživljavanja jednog dela stanovništva, koje kao da nalazi sadističko zadovoljstvo u njihovom divljačkom mučenju. Ovo je nedopustivo imajući u vidu da su beogradske vlasti 2002. godine zatražile pomoć od moje Fondacije za finansiranje sterilizacije, vakcinisanje i identifikaciju više stotina uličnih pasa, u cilju usvojanja jedne humane i civilizovane metode.\nDanas, neprestani masakri čine da je grad Beograd postao scena užasa. Brojni psi nisu uspeli da izbegnu trovanja, sakaćenja i druge vidove zlostavljanja. U aprilu mesecu, obratila sam se Predsedniku Srbije, gospodinu Tadiću, da osudi takvo divljačko ponašanje i da podrži kampanju sterilizacije. Danas se obraćam Vama, jer je nehumano da psi plate svojim životima organizovanje Evropskog šampionata. Ništa ne može da opravda takvo divljačko "čišćenje".\nSigurna sam da ce podrška Košarkaskog saveza akciji sterilizacije pasa i izražavanje njenog stava protiv njihovog besmislenog genocida, imati značajan odjek u javnom mnjenju i kod organa vlasti.Redovnim informisanjem i stalnim radom na buđenju osećaja kod ljudi po ovom pitanju, mozemo proizvesti saosećanje i promenu mentaliteta i ponašanja prema životinjama. Zaista mislim da Vi možete učestvovati i doprineti takvoj evoluciji. Nadam se od sveg srca da mogu računati na Vašu podršku.\nNadajući se da ćete uvažiti moje mišljenje i da ćete shodno njemu postupiti, poštovani gospodine Predsedniče, primite moje iskrene pozdrave.\nTakođe želim dobar uspeh Vašoj ekipi na Evropskom prvenstvu u košarci, "Euro2005".\nPosted by Evropska inicijativa 17 at 1:57 PM


Specijalizovana veća Kosova objavila godišnji izveštaj za 2019. | Specijalizovana veća i Specijalizovano tužilaštvo Kosova\nSpecijalizovana veća Kosova objavila godišnji izveštaj za 2019.\n24 jul 2020 Vesti\nGodišnji izveštaj Specijalizovanih veća Kosova za 2019. godinu, zajedno sa godišnjim izveštajem Specijalizovanog tužilaštva, dostupan je onlajn na sva tri službena jezika ove ustanove – albanskom, engleskom i srpskom.\nU izveštaju se opisuju ključna ostvarenja u radu suda tokom 2019. godine.\nU 2019. godini, branioci i zastupnici žrtava koji su se kvalifikovali da nastupaju pred Specijalizovanim većima osnovali su „Nezavisno predstavničko telo specijalizovanih branilaca i zastupnika“.\nMeđu ključnim momentima treba pomenuti i preseljenje u novu zgradu, sa sudnicom koja je tehnički izuzetno dobro opremljena i omogućava mere za bezbednost i sigurnost žrtava i svedoka.\nDa bi Specijalizovana veća mogla da garantuju transparentnost rada, kao i to da će lica izvan zgrade suda, uključujući javnost u regionu, biti dobro obaveštena o suđenjima, sudnica je opremljena za striming uživo budućih suđenja, na sva tri službena jezika.\nPredsednica Ekaterina Trendafilova je izjavila da je, s obzirom na to da će se postupci voditi u Hagu, “od imperativnog značaja da postoji otvorena linija za informacije, komunikaciju i dijalog, tako da javnost ima mogućnost da razume u čemu se sastoji naš zadatak i vidi da pravdu ostvarujemo pravično, nepristrasno, nezavisno i transparentno.”\nSekretar Fidelma Donlon je rekla: “Ovaj godišnji izveštaj svedoči o predanosti, marljivosti i profesionalnosti našeg osoblja i daje uvid u ogromnu količinu posla obavljenu tokom 2019. Imam puno poverenje u to da je Sekretarijat u potpunosti spreman da pruži podršku sudijama u vođenju pravičnih i efikasnih postupaka u bezbednom i sigurnom okruženju.”\nU toku 2019. godine došlo je do porasta sudske aktivnosti u Specijalizovanim većima, što je uključivalo pravne stvari o kojima je rešavalo Specijalizovano veće Ustavnog suda, kao i one u vezi sa pravnom pomoći. Tokom čitave godine, sudije Specijalizovanih veća obavljale su razne poslove, počevši od pripreme predstojećih suđenja, do konkretnog sudijskog rada. Sudije su spremne za vođenje pravičnih, efikasnih, ekspeditivnih, sigurnih i bezbednih postupaka pred Specijalizovanim većima, na nezavistan i nepristrasan način.\nPored toga, kao podrška radu u sudnici lansiran je i elektronski sistem koji služi delotvornom i bezbednom vođenju dokaza i sudskih podnesaka.\nKomunikacija sa ljudima na Kosovu i u regionu o temama vezanim za mandat i rad suda bila je i ostala prioritet Specijalizovanih veća, pa su se tako tokom 2019. znatno pojačale aktivnosti u okviru programa Outreach, čiji je zadatak približavanje rada suda javnosti. U okviru svog rada sa civilnim društvom, tim Outreacha je gotovo svakog meseca putovao na Kosovo, gde je razgovarao sa studentima, pravnicima, advokatima, novinarima i drugim zainteresovanima o radu suda, saznao njihove nedoumice i odgovarao na njihova pitanja. Predstavnici Specijalizovanih veća su objasnili koji je zadatak ove ustanove i u jednoj TV emisiji, kao i u raznim intervjuima koje su dali lokalnim i međunarodnim novinarima. Integralni tekst godišnjeg izveštaja Specijalizovanih veća i Specijalizovanog tužilaštva može se pročitati ovde.